title: Stockmann

text: Vuonna 1862 saksalainen kauppias Georg Franz Heinrich Stockmann perusti nimeään kantavan Stockmann-yhtiön. Yhtiön alkuna oli Stockmannin kauppahuone, joka aluksi toimi Helsingissä Kauppatorin laidalla, niin sanotussa Lampan talossa ja vuodesta 1880 alkaen Senaatintorin reunalla Kiseleffin talossa. Stockmann Auton syntymävuotena voidaan nähdä vuosi 1904, kun Stockmann myi ensimmäisen autonsa apupappi Walter Lampénille. Ensimmäinen myyty auto oli Ford. Tapahtuma saattoi olla Suomen ensimmäinen autokauppa. Stockmannin tavaratalo ja hallinto siirtyivät Helsingissä nykyiselle paikalleen Aleksanterinkadun ja Mannerheimintien kulmaan valmistuneeseen rakennukseen 1930-luvulla. Akateemisen kirjakaupan Stockmann osti vuonna 1930, ja pois se myytiin Bonnierille vuonna 2015.


title: Stockmann

text: Suomen ensimmäinen julkinen televisiolähetys tapahtui Helsingin tavaratalossa 18. marraskuuta 1950, ja sen kuva välittyi kaapeleilla.


title: Stockmann

text: Stockmann perusti itselleen päivittäistavarakauppaa varten tytäryhtiö Oy Sesto Ab:n vuonna 1962 ja myi sen edelleen Wihuri Oy:n omistamalle Ruokamarkkinat-yhtiölle vuonna 1999. Itse perustamansa Herkku-ketjun Stockmann myi vuoden 2017 lopussa.


title: Stockmann

text: Stockmannin nykyisen logon on suunnitellut Harri Ripatti, ja se on otettu käyttöön vuonna 1963. Sen väri muuttui vihreästä mustaksi 2010-luvulla.


title: Stockmann

text: Ensimmäinen paikallistavaratalo avattiin vuonna 1957 Tampereelle Hämeenkadun länsipäähän. Vuonna 1967 avattiin Pietarsaaren tavaratalo (osoitteeseen Raatihuoneenkatu 11) ja vuonna 1976 Kouvolan tavaratalo, mutta molemmat tavaratalot suljettiin vuonna 1982. Samana vuonna avattiin myös Turun tavaratalo, ja Espoon tavaratalo oli avattu Tapiolaan vuotta aiemmin vuonna 1981. Laajentuminen jatkui Suomessa Itäkeskuksen tavaratalolla vuonna 1992, Oulun tavaratalolla vuonna 2001 ja toistaiseksi uusimmalla Jumbon tavaratalolla Vantaalla vuonna 2005. Oulun tavaratalo lakkautettiin 31. tammikuuta 2017. Helsingin keskustan tavarataloa on laajennettu useaan otteeseen, viimeksi laajalti vuonna 2006. Se onkin yksi Euroopan isoimmista tavarataloista. Myös Tampereen tavarataloa on laajennettu monta kertaa: erityisen paljon vuonna loppuvuodesta 2014 valmistuneessa perusteellisessa peruskorjauksessa ja laajennuksessa.


title: Stockmann

text: Autokaupasta Stockmann luopui vuonna 2006, kun se myi liiketoimintansa Veholle, Keskolle ja SOK:lle. Tavaratalojensa ja muotiliikkeidensä lisäksi Stockmannilla oli vuosina 2002−2015 noin viisitoista Stockmann Beauty -kosmetiikkamyymälää. Stockmann luopui ydinliiketoimintansa ulkopuolisista Beauty-myymälöistä vuonna 2015. Myymälöitä oli pääkaupunkiseudun lisäksi useilla paikkakunnilla, joilla ei ollut Stockmann-tavarataloa: näitä olivat esimerkiksi Kuopio, Rovaniemi ja Seinäjoki. Helsinki-Vantaan lentoasemalla ollut Stockmannin myymälä lakkautettiin vuonna 2015 samasta syystä kuin Beauty-myymälät.


title: Stockmann

text: Stockmann laajentui ulkomaille ensimmäistä kertaa vuonna 1989, kun se avasi ensimmäiset toimintonsa Moskovassa. Varsinainen Moskovan-tavaratalo avattiin kuitenkin vasta vuonna 1998 Smolenskaja-aukiolle. Kyseinen tavaratalo jouduttiin sulkemaan vuokranantajan väärinkäytösten vuoksi vuonna 2008, mutta sen korvannut Metropolis-kauppakeskuksen tavaratalo avattiin helmikuussa 2009 Moskovan keskustaan. Myöhemmin Stockmann avasi Moskovaan myös kolme Mega-kauppakeskuksissa toiminutta tavarataloa, jotka päätettiin lakkauttaa vuonna 2015. Pietarin tavaratalo avattiin Stockmannin kokonaan omistamaan Nevsky Centre -kauppakeskukseen vuonna 2010. Venäjän tavarataloista seitsemäs ja viimeiseksi jäänyt Jekaterinburgin tavaratalo avattiin maaliskuussa 2011. Loppuvuodesta 2015 Stockmann ilmoitti myyneensä kaikki Venäjän-toimintonsa Reviva Holdings Limited -yhtiölle Nevsky Centre -kiinteistöä lukuun ottamatta: kauppa toteutui 1. helmikuuta 2016. Tavaratalot kuitenkin jatkavat ainakin vuoteen 2023 asti Stockmann-nimellä. Stockmann myi vuoden 2018 lopussa myös Nevsky Centre -ostoskeskuksen venäläiselle PPF Real Estate -yhtiölle 171 miljoonalla eurolla.


title: Stockmann

text: Tallinnan tavaratalo avattiin nykyiselle paikalleen vuonna 1996, ja Baltian toinen tavaratalo Riikaan valmistui vuonna 2003.


title: Stockmann

text:
Suomalainen Seppälä oli Stockmannin omistuksessa vuosina 1988−2015 ja ruotsalainen Lindex vuodesta 2007; molemmat Stockmann on hankkinut yritysostoilla. Vuosina 2012−2015 yhtiöt muodostivat erillisen Muotiketjut-liiketoimintayksikön Seppälän poismyymiseen saakka
, jonka jälkeen Lindex on muodostanut itsenäisesti oman liiketoimintayksikkönsä. Lindex avasi oman verkkokauppansa 28 maassa vuonna 2011 ja Seppälä saman vuoden marraskuussa.


title: Stockmann

text: Stockmann osti etäkauppaa harjoittavan Oy Hobby Hall Ab:n vuonna 1985. Se integroitiin osaksi tavaratalotoiminnan liiketoimintayksikköä vuodesta 2010. Stockmann myi vuoden 2016 lopussa Hobby Hallin suomalaiselle sijoittajayhtiö SGN Groupille.


title: Stockmann

text: Stockmannin oma verkkokauppa avattiin syyskuussa 2010 ja on uusittu perusteellisesti vuonna 2017. Stockmannin älypuhelinsovellus julkaistiin iOS-käyttöjärjestelmälle huhtikuussa 2015 ja Android-käyttöjärjestelmälle lokakuussa 2016. Sovelluksella voi vastaanottaa etuseteleitä, löytää tavaratalojen yhteystiedot ja aukioloajat sekä kanta-asiakkaana tutustua kuukauden kanta-asiakastarjouksiin sekä nähdä tasokertymänsä. Sovellus toimii myös Stockmannin kanta-asiakaskorttina. iOS-version käyttöönoton yhteydessä myyjät saivat käyttöönsä iPad-tablet-tietokoneet ja joihinkin sovituskoppeihin asennettiin vastaavat laitteet kiinteänä. Järjestelmän avulla asiakas voi pyytää tarkistaa sovitettavan vaatteen tietoja, tarkistaa saatavuuden muissa väreissä ja ko'oissa sekä pyytää myyjää tuomaan tuotteita sovituskoppiin.


title: Stockmann

text: 2010-luvulla Stockmann ajautui vaikeuksiin muun muassa Venäjän-liiketoiminnassaan. Pitkäaikainen toimitusjohtaja Hannu Penttilä erosi tehtävästään elokuussa 2014. Penttilän jälkeen toimitusjohtajana toimi marraskuusta 2014 huhtikuun alkuun 2016 ruotsalainen Per Thelin. Hänen aikanaan Stockmann muutti strategiaansa luopumalla Venäjän tavarataloista, Akateemisesta Kirjakaupasta ja Seppälä-vaateketjusta sekä keskittymällä enemmän tavaratalojensa tiettyihin tuotealueisiin. Thelin erosi tehtävästään huhtikuun alussa 2016 ja jätti tehtävänsä heti. Hänen seuraajakseen yhtiö nimitti Stockmannin talousjohtajana toimineen Lauri Veijalaisen.


title: Stockmann

text: Tavaratalot ovat verkkokaupan ohella Stockmann-konsernin ydinliiketoimintaa, sillä ne muodostavat puolet koko konsernin liikevaihdosta. Lindexin osuus on vajaa puolet ja kiinteistöliiketoiminnan osuus loput.


title: Stockmann

text: Stockmannin Suomen tavaratalot ovat perinteisesti sijoittuneet erinomaisille liikepaikoille suurten kaupunkien ydinkeskustoihin hyvien kulkuyhteyksien päähän. Helpon saavutettavuuden ja suomalaisittain suurten ihmismassojen kääntöpuolena on kalliit kiinteistökulut ja kalliimpi pysäköinti. Poikkeuksena ovat Itiksen ja Jumbon tavaratalot, jotka sijaitsevat suurissa ostoskeskuksissa kauempana tiiviisti rakennetuista kaupunkikeskustoista.


title: Stockmann

text: Tavaratalot rakentuvat pitkälti saman konseptin varaan, ja erot Stockmann-tavaratalojen välillä ovat suhteellisen pieniä. Helsingin keskustan lippulaivatavaratalo on merkittävä poikkeus sekä kokoluokassaan että rakenteeltaan. Muista, niin sanotuista paikallistavarataloista, Tampereen tavaratalo on myyntipinta-alaltaan seuraavaksi suurin.


title: Stockmann

text: Kaikissa Suomen tavarataloissa on vähintään kaksi kerrosta (Itis) ja Helsingin tavaratalossa myyntikerroksia on laskutavasta riippuen peräti kaksitoista, mikäli kellarikerrokset lasketaan mukaan. Stockmanniin liitetäänkin usein mielikuvissa hissit ja liukuportaat, jotka ovat etenkin Helsingin tavaratalolle ominainen piirre. Muu tavarataloille tyypillinen piirre muista kauppamuodoista erottuen on keskitetyn kassalinjan puute: vuokralaisten tuotteita lukuun ottamatta kaikki tavaratalon ostokset voi maksaa mille tahansa kassalle.


title: Stockmann

text: Kaikista tavarataloista löytyy Stockmannin omat päätuotealueet kosmetiikka, muoti ja kodin tuotteet. Tyypillisesti nämä sijoittuvat kerroksiin edellä mainitussa järjestyksessä siten, että kosmetiikka katutasossa ja kodin osasto ylimmässä kerroksessa. S-ryhmän Herkku-kaupat sijoittuvat tavaratalon alimpiin kerroksiin, yleensä katutason alapuolelle. Toimintaa täydentää Stockmannin kumppanien kanssa solmimat vuokrasopimukset, joilla täydennetään tavaratalojen tarjontaa. Tyypillisiä vuokralaisia ovat esimerkiksi parturi-kampaamot, Alko, Forexin valuutanvaihtopisteet, Power, apteekit, kukkakaupat ja Akateeminen Kirjakauppa.


title: Stockmann

text: Kaikki Suomen tavaratalot ovat täysin kaksikielisiä, sillä kaikki materiaali on saatavilla sekä suomeksi että ruotsiksi. Myös esimerkiksi Tampereen tavaratalossa toimitaan palvelukokemuksen yhtenäisyyden vuoksi näin, vaikka alueen ruotsinkielisten osuus on melko pieni. Suurin osa erityisesti ohjaavasta viestinnästä on saatavilla myös englanniksi. Toisaalta esimerkiksi sulkemiskuulutukset annetaan edellä mainittujen kielten lisäksi saksaksi ja venäjäksi. Henkilökunnalla on nimikylteissään lippusymbolit, jotka ilmaisevat myyjän kielitaitoa. Henkilökunnalle pidetään kielikokeita ennen lippusymbolien myöntämistä.


title: Stockmann

text: Nykyiset Suomen tavaratalot:


title: Stockmann

text: Aiemmin Stockmannilla on ollut Suomessa tavaratalot myös Pietarsaaressa, Kouvolassa ja Oulussa. Näistä Pietarsaaren ja Kouvolan tavaratalot suljettiin vuonna 1982 ja Oulun Stockmann tammikuun loppupuolella vuonna 2017.


title: Stockmann

text: Stockmannilla sijaitsee kaksi tavarataloa ulkomailla, kummatkin Baltiassa. Riian tavaratalo Latviassa on avattu vuonna 2003.


title: Stockmann

text: Virossa Stockmannin Tallinnan tavaratalo aloitti toimintansa vuonna 1993 ja valmistui täysin vuonna 1996. Vuonna 2000 siitä tuli suurin Baltian maissa toimivista tavarataloista tehdyn laajennuksen ansiosta. Tavaratalo sijaitsee Tallinnan modernissa liikekeskustassa Tornimäen kaksoistornien juurella.


title: Stockmann

text: Venäjällä Smolenskajan-tavaratalo Moskovassa jouduttiin sulkemaan vuonna 2008 vuokranantajan väärinkäytösten takia. Myöhemmin 27. marraskuuta 2015 Stockmann ilmoitti vetäytyvänsä Venäjältä ja myyvänsä tavarataloliiketoimintansa Reviva Holdings Limited -yhtiölle kannattamattoman liiketoiminnan vuoksi. Nämä seitsemän tavarataloa eivät ole olleet enää osa Stockmann-konsernia 1. helmikuuta 2016 alkaen:Alun perin Reviva Holdingsin tarkoituksena oli muuttaa tavaratalot jo Venäjällä lisenssioikeudet omistamaansa brittiläisen Debenhams-brändin alle, mutta päätyi kuitenkin jatkamaan tavaratalotoimintaa Stockmann-brändillä ja lisäksi muuttamaan nykyiset Debenhams-tavaratalot Stockmanneiksi. Syynä tähän on se, että yhtiön arvion mukaan venäläiset tuntevat Stockmann-brändin paremmin. Lisensointisopimus Stockmann-yhtiön kanssa on voimassa vuoteen 2023 asti.


title: Stockmann

text:
Stockmannilla on perinteisesti ollut vahva, tarjouksiin perustuva kanta-asiakasjärjestelmä, ja merkittävän osan yrityksen kuluttajaliiketoiminnan liikevaihdosta tuovat nimenomaan kanta-asiakkaat. Kanta-asiakkaat saavat erilaisia etuja ja tarjouksia sekä Stockmannilla että sen valikoiduilla yhteistyökumppaneilla asiakkaan kanta-asiakastasosta riippuen. Kanta-asiakkuus rekisteröidään kanta-asiakaskortilla, sen rinnakkaiskortilla tai yhdistelmäkortilla, johon on liitetty Nordean Mastercard-kortti.
Kanta-asiakkuuden taso määräytyy vuosittaisen ostokertymän mukaan. Ostokertymään lasketaan kanta-asiakaskortille rekisteröidyt ostokset Stockmann-tavarataloissa ja -verkkokaupassa kaikissa maissa. Stockmann Mastercard -kortilla Stockmannin yksiköissä maksaessa jokainen kulutettu euro vastaa kahta ostoskertymäeuroa, ja lisäksi myös tavaratalon ulkopuolella tehdyt ostokset täyttävät kertymää. Kanta-asiakkuuteen voi liittää Finnair Plus -jäsenyyden, jolloin ostokset Stockmannilla kerryttävät Finnair Plus -pisteitä ja tavarataloissa pisteitä voi käyttää myös maksamiseen.


title: Stockmann

text: Vuoteen 2008 asti Stockmann-kortti myönnettiin luotollisena tai ilman luottoa. Luotollisella kortilla saattoi maksaa ostoksia asiakaskohtaiseen luottorajaan saakka, ja velan saattoi maksaa pois milloin tahansa Stockmannin kassoilla. Luottoasiakkaiden tiedot siirrettiin Nordealle vuonna 2008. First-taso otettiin käyttöön vuonna 2011, jolloin etuihin kuului edellä mainittujen lisäksi muun muassa sisustussuunnittelupalveluja sekä ilmainen pääsy Finnairin kylpylään Helsinki-Vantaan lentoasemalla. Samalla Exclusive-kortin väri muuttui kultaisesta hopeiseksi. Seuraavan kerran järjestelmää uudistettiin vuonna 2015, jolloin Reward-taso sai nykyisen nimensä ja ostokertymärajat laskettiin nykyisiin 4 000 ja 8 000 eurosta. Vuonna 2018 palveluvalikoimasta karsittiin huonekalujen kokoamispalvelu, sisustussuunnittelijan palvelut ja Herkun kotiinkuljetuspalvelu; tilalle tuotiin viisi kertaa vuodessa ilmestyvä kanta-asiakkaiden etuvihko sekä ennakkopääsy Hulluille Päiville.


title: Stockmann

text: Hullut Päivät on Stockmannin kaksi kertaa vuodessa järjestämä myyntitapahtuma. Ensimmäisen kerran se on järjestetty vuonna 1986 ja siitä lähtien vähintään vuosittain. Kolmikymmenjuhlavuoden kunniaksi kampanjaa päiviteltiin ja sen visuaalinen ilme uudistettiin keväällä 2016. Tapahtuman tunnushahmona toimii keltainen kummitus.


title: Stockmann

text: Lindex on alun perin ruotsalainen muotikaupan ketju, jolla oli vuoden 2017 lopussa yhteensä 490 myymälää. Yrityksen liikevaihto on 460,6 miljoonaa dollaria vuonna 2017, ja sillä on yli 4 500 työntekijää. Lisäksi Lindexillä on EU:n alueella toimiva verkkokauppa, joka on ollut toiminnassa vuodesta 2011.


title: Stockmann

text: Yhtiön kiinteistöjä hallinnoiva liiketoimintaryhmä on Real Estate. Sen liikevaihto vuonna 2017 on 67,1 miljoonaa euroa, ja sillä on 113 työntekijää. Sen päätehtävä on hallinoida Stockmannin omia kiinteistöjä ja vuokrata ne osat, joita vähittäiskauppayksikkö Stockmann Retail ei tarvitse käyttöönsä. Stockmann omistaa Helsingin tavaratalonsa ja siihen liittyvän Kirjatalon. Helsingin tavaratalon markkina-arvoksi on arvioitu 800 miljoonaa ja myytäväksi aiotun Kirjatalon arvoksi jopa 100 miljoonaa euroa. Muissa tavarataloissaan se on itse vuokralainen.


title: Stockmann

text: Stockmann on luopunut säästötoimenpiteiden vuoksi kannattamattomista ja ydinliiketoimintansa ulkopuolisista toiminnoista. Osa toiminnoista on lakkautettu kokonaan, ja joitakin toimintoja on toisaalta ulkoistettu tavarataloissa toimiville vuokralaisille. Ensimmäisiin lukeutuvat esimerkiksi Seppälä ja Beauty-myymälät ja jälkimmäiseen jotkin tavaratalon osastot, kuten elektroniikka, lelut ja kirjat. Vuokralaisilla saa useimmiten kanta-asiakasedut, mutta kassajärjestelmä ei ole Stockmannin: tämän vuoksi muun tavaratalon ostoksia ei voi maksaa vuokralaisten kassoilla.


title: Stockmann

text: Kaikilla Stockmannin tavaratalopaikkakunnilla joko tavaratalon yhteydessä tai sen välittömässä läheisyydessä sijaitsee Akateeminen Kirjakauppa. Ne ovat vuodesta 2015 kuuluneet yrityskaupan myötä Bonnierille, mutta jatkavat toimintaansa normaalisti. Oulun Akateeminen Kirjakauppa suljettiin omistajavaihdoksen yhteydessä, sillä Stockmann oli päättänyt lopettaa Oulun tavaratalonsa.Stockmannilla oli lentokenttämyymälä Helsinki-Vantaan lentoasemalla vuoteen 2015 asti. Se lakkautettiin, kun Stockmann halusi karsia ydinliiketoimintojensa ulkopuolisia, kannattamattomia osia.


title: Stockmann

text: Hobby Hall on Suomen suurin postimyyntiyritys, jonka Stockmann osti vuonna 1985. Hobby Hall siirtyi vuoden 2017 tammikuussa SGN Group -yhtiön omistukseen. Nykyisin sen toiminta perustuu lähinnä verkkokauppaan, jota tukee myymälä Vantaan Tammistossa. Aiemmin yrityksellä on ollut myymälät myös Helsingin Vanhassakaupungissa, Tampereen Kalevassa, Espoon Friisilässä ja Tallinnassa.


title: Stockmann

text: One Way on Stockmannin nuorisolle ja nuorille aikuisille suuntaama nimike, jonka alla myydään eri valmistajien vaatteita ja asusteita. Joissakin tavarataloissa oli selvästi erillinen One Way-myymälä, osassa muusta muodista eroteltu osasto ja joissakin brändiä ei korostettu mitenkään. Esimerkiksi Tampereella myymälä sijaitsi erillisessä rakennuksessa Kyttälänkadulla peruskorjauksen valmistumiseen asti. Stockmann on luopunut erillisistä myymälöistä ja keskittänyt tarjonnan omille tavaratalo-osastoilleen ajan myötä peruskorjauksien yhteydessä, viimeisenä Tapiolassa keväällä 2017.


title: Stockmann

text: Stockmann Beauty oli Stockmannin kosmetiikkaa ja hajuvesiä myyvä myymäläketju. Se tarjosi tavaratalojen kosmetiikkaosastoa vastaavan tarjonnan laajasti koko maassa ennen kosmetiikan tuomista verkkokaupan valikoimiin.


title: Stockmann

text: Alun perin myymälöitä oli tarkoitus perustaa nopealla aikataululla 15−20, mutta lopulta myymälöiden määrä jäi 12:een. Suurin osa sen myymälöistä sijaitsi Stockmannin tavaratalopaikkakuntien ulkopuolella, mutta myymälöitä oli myös pääkaupunkiseudulla. Myymälät sijaitsivat Seinäjoen myymälää lukuun ottamatta kauppakeskuksissa. Ensimmäiset myymälät avattiin vuonna 2002, ja kaikki myymälät suljettiin vuonna 2015.


title: Stockmann

text: Stockmann Herkku on ketjun elintarvike- ja päivittäistavaraosasto, joita Stockmannilla on Baltian tavarataloissaan Tallinnassa ja Riiassa. Lisäksi Venäjällä lisensoitujen Stockmann-tavaratalojen yhteydessä "Stockmann Gastronom" -osastoja operoi Debenhams. Virossa Stockmann Herkkua kutsutaan nimellä "Stockmann Delikatess" (Viro) ja "Stockmann Delikateses" (Latvia).


title: Stockmann

text: Stockmannilla oli myös Suomessa omat Herkku-osastot jokaisessa tavaratalossa (, ) vuoden 2017 loppuun asti. Stockmannilla oli vielä vuonna 2014 Suomessa seitsemän Herkkua, joiden yhteenlaskettu markkinaosuus oli 1,2 prosenttia. Helsingin keskustan tavaratalon Herkku oli liikevaihdolla mitattuna Suomen suurin ruokakaupan liikepaikka.


title: Stockmann

text: Jokaisen Herkun yhteydessä oli Suomessa Alko. Helsingin Sanomien hintavertailussa vuonna 2016 Herkku oli selkeästi kallein ruokakauppa. Stockmannin mukaan se ei pyrkinyt kilpailemaan hinnalla vaan laadulla ja palvelulla. Herkuille ominaista olikin palvelutiskeihin perustuva tarjonta, jossa merkittävä osa tuotteista tarjottiin palvelutiskeiltä. Omat palvelutiskit olivat hieman tavaratalosta riippuen esimerkiksi juusto-, liha-, kala-, Meals- eli valmisateria-, Bakery- eli leipomo- ja leikkeleosastoilla; esimerkiksi Helsingin keskustan tavaratalon palvelutiskien yhteenlaskettu pituus oli sata metriä.


title: Stockmann

text: Herkulla oli laaja valikoima oman brändin tuotteita muun muassa nimikkeillä "Stockmann Gourmet", "Stockmann Delicatess" ja "Stockmann Meals". Näitä tuotteita olivat esimerkiksi kahvi, salaattikastikkeet ja erilaiset säilykkeet. Osa näistä tuotteista pääkaupunkiseudun ja Tampereen tavarataloihin valmistettiin Stockmannin omassa Vantaan keskuskeittiössä, jonne keskitettiin vuonna 2010 kyseisten tavaratalojen omat keittiötoiminnot. Herkun tavarantoimittaja oli Tuko, jonka tavaramerkki Eldorado on Herkun "halpatuotemerkki".


title: Stockmann

text: Stockmann luopui Herkku-osastoistaan (, ) Suomessa myymällä kuusi myymälää käsittäneen liiketoiminnan S-ryhmän osuuskaupoille 27 miljoonalla eurolla vuonna 2017. Myymälät alkoivat toimia S-ryhmän kauppoina 3. tammikuuta 2018. Stockmann Herkku vaihtoi nimensä vuonna 2018 muotoon Food Market Herkku ja samalla ruokakaupan valikoima ja visuaalinen ilme uudistui.


title: Stockmann

text: Seppälä oli vuonna 2012 yhteensä 220 myymälällään Suomen laajin muotikaupan ketju. Myymälöitä sijaitsee Suomen lisäksi Virossa, Latviassa ja Liettuassa. Ketju myytiin sen toimitusjohtajalle ja tämän puolisolle vuonna 2015. Jo aiemmin Stockmann oli ilmoittanut panostavansa toisen omistamansa muotiketjun, Lindexin, kehittämiseen ja kansainvälistämiseen sekä sulkevansa Seppälän Venäjän-myymälät.


title: Stockmann

text: Stockmann-museo on Stockmann-konsernin oma erikoismuseo. Sen kokoelmat kattavat yhtiön kehityksen ja toiminnan perustamisvuodesta 1862 nykyisyyteen. Stockmann-museo palvelee yhtiön sisäisiä tarpeita sekä tiedotusvälineitä ja tutkijoita Stockmannin historiaan liittyvissä asioissa. Sillä ei ole pysyvää näyttelyä. Stockmann-museo toimii osana Stockmann-konsernin viestintäosastoa Helsingin Pitäjänmäellä.


title: Stockmann

text: Stockmann pärjäsi heikosti Finnwatchin vuoden 2015 joulukonvehtien vastuullisuusvertailussa. Stockmannin isosta joulukonvehtirasiavalikoimasta (yli 200 erilaista rasiaa) ainoastaan kuusi tuotetta on sertifioitu, mikä vastaa noin kolmen prosentin osuutta. Sertifioituja pääsiäismunia sillä ei ollut lainkaan vuonna 2015. Suklaan tuotannossa käytettävän kaakaon sertifiointijärjestelmiä ovat esimerkiksi UTZ, Reilu kauppa ja Rainforest Alliance.


title: Stockmann

text: Stockmann on allekirjoittanut Bangladeshin tehtaiden turvallisuutta edistävän Accord-sopimuksen. Stockmann on ainoa suomalainen vaatealalla toimiva yritys, joka on julkaissut listan sen käyttämistä tehtaista ja se käy myös itse tarkastamassa tehtaansa. Yritys on laatinut toimintatavan lapsityötapausten varalle. Stockmann sanoo lähtökohdakseen sen, että työstä maksettavan palkan täytyy riittää elämiseen, mutta konkreettisia toimenpiteitä sen edistämiseksi ei juurikaan ole tehty.


title: Stockmann

text: Suurimmat osakkeenomistajat: (30.4.2018)


title: Stockmann

text:
"Omistajan nimi (osuus osakkeista, osuus äänistä)"Enemmistö Stockmannin äänivaltaisista osakkeista on suomenruotsalaisten kulttuurisäätiöiden omistuksessa.
Suurin osakkeenomistaja HTT Holding Oy Ab on Hartwallin suvun holdingyhtiö.


Stockmannin Helsingin keskustan tavaratalo on kulttuurihistoriallisesti arvokas liikerakennus ja tavaratalo Helsingin keskustassa. Se sijaitsee Kluuvin kaupunginosassa, Mannerheimintien, Aleksanterinkadun, Keskuskadun ja Pohjoisesplanadin rajaamalla alueella. Se on Pohjoismaiden suurin ja Euroopan viidenneksi suurin tavaratalo. Samalla se on myös koko Stockmann-konsernin arvokkain, näkyvin ja tuottavin yksikkö.


title: Stockmannin Helsingin keskustan tavaratalo

text: Rakennus on toteutettu yleisessä suunnittelukilpailussa toisen palkinnon saaneen Sigurd Frosterusin ehdotuksen pohjalta. Rakentaminen aloitettiin basaarirakennuksella, ja varsinainen tavaratalo valmistui ensin 1920-luvun puolivälissä nelikerroksena. Lopulliseen kahdeksan maanpäällistä kerrosta käsittävään korkeuteen se valmistui 1930.


text: Stockmannin tavarataloa on uudistettu, korotettu ja laajennettu eri vaiheissa. Uusin muutos valmistui vuonna 2010. Tavaratalossa on kaksitoista kerrosta, joista kolme sijaitsee maanpinnan alapuolella. Näiden lisäksi tavaratalosta on yhteys kolmeen maanalaiseen pysäköintilaitoksen kerrokseen.


text: Stockmannin tavaratalo sijaitsee Helsingin ydinkeskustan vilkkaimpien katujen risteyksessä, osoitteessa Aleksanterinkatu 52. Tavaratalossa käy vuodessa noin 17 miljoonaa asiakasta ja vuosimyyntiä kertyy yhteensä noin 350 miljoonaa euroa (luvut vuodelta 2002).


text: Tavarataloa on laajennettu vuoden 1930 jälkeen useaan otteeseen, ja vuoden 2010 laajennuksen jälkeen sen myymäläpinta-ala on noin 50 000 m². Se on pinta-alaltaan Pohjoismaiden suurin ja Euroopan viidenneksi suurin tavaratalo. Euroopan suurimmat tavaratalot ovat Harrods (90 000 m²) Lontoossa ja Kaufhaus des Westens (60 000 m²) Berliinissä. Maailman suurimmat tavaratalot ovat Shinsegae Centum City (293 905 m²) Etelä-Koreassa ja Macy's (198 500m²) New Yorkissa.


text: Stockmannin tavaratalo sai alkunsa vuonna 1858, jolloin Adolf Törngren päätti perustaa Helsinkiin Nuutajärven lasitehtaan tuotteita myyvän liikkeen. Se perustettiin Pohjois-Esplanadinkadulle Lampan taloon. Myymälänhoitajaksi nimitettiin kauppias G. F. Stockmann. Myymälässä myytiin lasi- ja taloustavaroita sekä rautatavaroita ja puuvillakankaita.


text: G. F. Stockmann sai 18. huhtikuuta 1860 Suomen kansalaisoikeuden ja vähän myöhemmin porvari- ja kauppiasarvon.Vuonna 1862 Törngren tarjoutui myymään Helsingin liikkeen Stockmannille. Hän antoi Stockmannille lainaksi tarvittavan noin 10 000 ruplan pääoman. Myymälän nimeksi tuli tämän jälkeen G. F. Stockmann. Jatkossa sitä kehitettiin ja laajennettiin, ja se saavutti pian pääkaupunkilaisten suosion.


text: Marraskuussa 1880 myymälä muutti Senaatintorin varrelle, Unionin- ja Aleksanterinkatujen kulmaan niin sanottuun Kiseleffin taloon. Aluksi myymälätiloja oli vain ensimmäisessä kerroksessa ja kolmas kerros oli konttorina ja varastona. Liikkeessä työskenteli kaksitoista työntekijää, kahdeksan rauta-, lasi, posliini- ja kangasosastolla sekä neljä konttorissa. Vuosisadan vaihteessa liike laajeni varsinaiseksi monipuoliseksi tavarataloksi.


text: Vuonna 1919 Stockmannista tuli osakeyhtiö. Muutoksen yhteydessä yritys hankki neljä suurta ja tunnettua helsinkiläisliikettä, Pohjoismaisen Taloustarpeiden kaupan, Pohjoismaiden Villatavarainkaupan, Albion Lamppumakasiinin ja Huonekaluvarasto O.Y. Rydman & C:o -yrityksen. Yrityksen entiset omistajat siirtyivät tavaratalon johtoon. Yritysostojen seurauksena liiketoiminta oli hajautunut useaan osoitteeseen, mikä teki ajankohtaiseksi suuren keskitetyn liikekompleksin rakentamisen.


text: Stockmannin vuonna 1862 perustama kauppahuone oli laajentunut monitoimikaupaksi. Sillä oli toimipisteitä ja liikkeitä eri puolilla Helsinkiä. Veljekset Karl ja Frans Stockmann ymmärsivät, että Senaatin- ja Kauppatorin seutu oli kehittymässä yhä enemmän virastokortteleiksi, kun taas kaupungin liikekeskus oli siirtymässä länteenpäin.


text: 1910-luvun alkupuolella Stockmann alkoi järjestelmällisesti ostaa itselleen Gasellin korttelin tiloja (nro 95). Stockmann osti kesäkuussa 1911 kaikki A/B City -yhtiön osakkeet 1 400 000 markalla. Yritys omisti 2 270 neliömetrin kulmatontin nro 25 Aleksanterinkadun ja Mannerheimintien risteyksessä. Tontilla sijaitsi kaksikerroksinen kulmatalo, jossa olivat muun muassa Yliopiston Apteekki ja Herman Lindellin piirustustarvikekauppa sekä Aleksanterinkadun puolella matala basaarirakennus.


text: Stockmann osti kesällä 1915 edellisen talon vieressä Mannerheimintien varrella sijaitsevan tontin nro 1 yhteensä 835 000 markalla. Tontin pinta-ala oli 1 980 neliömetriä, ja sillä sijaitsi 1866 valmistunut kolmikerroksinen, asuinkäyttöön tarkoitettu kivitalo.


text: Mannerheimintien tienoota suunniteltiin ajan hengen mukaisesti: siitä haluttiin luoda suurkaupunki, jossa näkyi mannermainen henki tornitaloineen, leveine puistokatuineen ja kerros- ja liiketaloineen. Unelma tehokkaasta ja keskitetystä tavaramyynnistä oli peräisin Pariisista, josta ajatus levisi kaikkialle kulutuskypsiin maihin ja kulttuureihin, joissa ostovoimainen keskiluokka oli vahvistumassa. Tavarataloaate saapui Pariisista myös Helsinkiin.


text: Stockmann järjesti 1915 kilpailun saadakseen luonnoksia Aleksanterinkadun ja Mannerheimintien kulmaan suunniteltuun tavarataloon. Uudesta tavaratalosta piti alkujaan tulla vain kaksikerroksinen, mutta rakenteiden tuli olla niin vahvat, että talo pystyttäisiin myöhemmin laajentamaan kuusikerroksiseksi. Julkisivusta haluttiin yksinkertainen ja arvokkaan näköinen, ja sen materiaaliksi toivottiin tiiltä. Monia arkkitehteja houkutteli mahdollisuus rakentaa maan ensimmäinen suuri tavaratalo, joka sijaitsi vieläpä keskeisellä paikalla. Suunnittelukilpailun ratkaisu tehtiin maaliskuussa 1916. Kilpailuun oli jätetty yhteensä 28 ehdotusta, ja palkintolautakuntaan kuuluivat Karl ja Frans Stockmann sekä arkkitehdit Emil Fabritius ja Oscar Bomanson. Kilpailun ensimmäisen palkinnon saivat Valter ja Ivar Thomé, toisen palkinnon Sigurd Frosterus ja kolmannen palkinnon Eliel Saarinen.


text: Kilpailuehtojen mukaan osanottajat olivat kilpailleet vain palkinnoista eivätkä lopullisesta työstä. Työllään "City 1926" toisen palkinnon saanut Sigurd Frosterus sai vuonna 1917 tehtäväkseen laatia tavaratalon lopulliset piirustukset. Kilpailun voittaneet Thomén veljekset olivat saaneet surmansa sisällissodan aikana vuonna 1918 punaisten teloittamina. Rakentaminen oli tarkoitus aloittaa syksyllä 1919. Frosteruksen uusi suunnitelma oli valmis vuoden 1917 lopulla, ja piirustusten perusteella tavaratalosta valmistettiin kipsimalli.


text: Sisällissota ja lamavuodet viivästyttivät hanketta. Syksyllä 1919 Stockmann osti Citykorttelista Argoksen omistaman tontin nro 10, joka sijaitsi Pohjois-Esplanadin ja Mannerheimintien kulmassa. Tontin pinta-ala oli 1 466 neliömetriä ja hinta 4 050 000 markkaa. Tontilla sijaitsi linnatyylinen, vuonna 1896 rakennettu kerrostalo. Argoksen oston jälkeen Stockmann omisti koko korttelirivin Pohjois-Esplanadin, Mannerheimintien ja Aleksanterinkadun väliltä.


text: 1910-luvun loppupuolella alettiin suunnitella Keskuskadun (silloin Hakasalmenkatu) jatkamista Aleksanterinkadulta Esplanadille. Alun perin kadun jatketta suunniteltiin nykyistä idemmäs, mutta lopulta kadun jatke päätettiin rakentaa suoraan silloisen Hakasalmenkadun kohdalta. Alueella sijaitsi kolmikerroksinen talo, jossa oli suosittu Ekbergin kahvila. Talo purettiin osittain kesällä 1917, ja tonttien nro 9 ja 23 halki rakennettiin nykyinen Keskuskatu. Vuonna 1920 Stockmann osti kadun länsipuolelle jäävät tontit 3,75 miljoonalla markalla. Tontin pinta-ala oli 1 343 neliömetriä. Kauppasopimuksessa Helsingin kaupungin kanssa sovittiin myös, että Stockmannilla on pysyvä hallintaoikeus ja mahdollisuus käyttää vapaasti Keskuskadun alle jäävä 2 376 neliömetrin tila tarpeelliseen syvyyteen asti.


text: 1920-luvun alussa Frosteruksen oli pakko muokata uudelleen rakennuksen piirustuksia, osaksi sen vuoksi, että Stockmann oli ostanut Argoksen talon ja toisaalta siksi, että Keskuskatua oli jatkettu Aleksanterinkadulta Pohjois-Esplanadinkadulle. Tämä merkitsi sitä, että yritys oli saanut yhtenäisen 7 060 neliön tonttikokonaisuuden, jossa oli neljä kadunpuoleista sivua ja joka oli muodoltaan epäsäännöllinen, venytetyn viisikulmion muotoinen. Kortteli 95a yhdistettiin lopulta asemakaavallisesti yhdeksi tontiksi.


text: Frosteruksen luomiin uusiin piirustuksiin kuuluivat muun muassa pyöreä keskushalli ja Argoksen talon tilalle rakennettava 70 metriä korkea ja 17-kerroksinen tornitalo. Torniehdotustaan Frosterus perusteli sen sopivuudella Johanneksen kirkon, Paloaseman tornin, Asemarakennuksen tornin, Nikolainkirkon, Kansallismuseon ja Kallion kirkon muodostamaan siluettikuvaan. Tornitaloa ei otettu mukaan lopullisiin piirustuksiin, mutta vuonna 1929 Stockmannin johto kirjoitti kaupungin rahatoimikamarille, että yritys rakentaisi tornitalon niin pian kuin taloudellisesti ja yleisesti olot sallisivat.


text: Epävarmojen suhdanteiden takia Stockmann päätti rakentaa tavaratalon vaiheittain aloittaen Keskuskadulta. Pohjois-Esplanadin ja Keskuskadun kulmaan pystytettiin 1921 matala kaksikerroksinen ja tiilirakenteinen basaarirakennus. Keskuskadun alle rakennettiin noin 10 000 kuutiometrin varastotilat. Frosteruksen piirtämä rakennus oli tarkoitettu tilapäisratkaisuksi, mutta se säilyi paikallaan monta vuosikymmentä. Rakenteista tehtiin niin vahvat, että rakennus olisi ollut myöhemmin mahdollista laajentaa kuusikerroksiseksi. Helmikuussa 1922 rakennukseen muuttivat Stockmannin urheiluosasto ja Albion Lamppumakasiini.


text: Varsinaisen tavaratalon ensimmäinen osa päätettiin rakentaa Keskuskadun ja Aleksanterinkadun kulmaan. Aluksi talosta aiottiin rakentaa vain pienempi, kolmikerroksinen osa. Asiaa harkittiin kuitenkin uudelleen ja päädyttiin laajempaan, nelikerroksiseen rakennukseen. Keskuskadun puoleinen julkisivu olisi 57 metriä ja Aleksanterinkadun puoleinen julkisivu 21 metriä leveä.


text: Rakennustyöt käynnistyivät keväällä 1925. Sekä tavaratalon että Keskuskadun pääurakoitsija oli Oy Constructor Ab. Rakennuksen tilavuus oli noin 25 000 kuutiometriä ja lattiapinta-ala noin 4 800 neliömetriä. Julkisivussa käytettiin tiiliä, jotka valettiin Santamäen tiilitehtaalla. Kivijalka valmistettiin Hyvinkäältä tuodusta mustasta graniitista. Sementti ostettiin Paraisilta ja Lohjalta. Rakennuksen puusepäntyöt teki Keravan Puuteollisuus Oy.


text: Tavaratalon ensimmäinen vaihe, ns. ”City-rakennus” valmistui huhtikuussa 1926. Neljän maanpäällisen kerroksen lisäksi siihen rakennettiin osittain Keskuskadun alle noin 2 000 neliömetrin kellari. Rakennuksessa ei ollut vielä tässä vaiheessa ollenkaan hissejä.


text: Rakennuksen alimpaan kerrokseen muutti taloustarvikeosasto. Ylimmässä kerroksessa myytiin urheiluasusteita, matkatarvikkeita, nahkatavaroita, mattoja, verhoja ja huonekaluja, rautasänkyjä ja lastenvaunuja. Myös viereisessä, väliaikaiseksi tarkoitetussa basaarirakennuksessa neljä vuotta toiminut Albion Lamppumakasiini muutti uusiin tiloihin, ja sen tilalle tuli Stockmannin auto-osasto. Stockmannin omat osastot eivät täyttäneet läheskään koko tavarataloa, ja niinpä huomattavat määrät lattiapinta-alaa annettiin vuokralle.


text: Vuonna 1923 hyväksyttyihin piirustuksiin tehtiin ennen rakennustöiden alkamista monia olennaisia muutoksia. Muun muassa Aleksanterinkadun puolelle oli alun perin suunniteltu kaksi sisäänkäyntiä, mutta lopullisissa suunnitelmissa ne oli yhdistetty yhdeksi pääsisäänkäynniksi.


text: Tavaratalon toisen osan rakentamista lykättiin muutamilla vuosilla, sillä yrityksen johto oli päättänyt odottaa suotuisampia rakennussuhdanteita ja halvempaa rahaa. Lopulta tammikuussa 1928 yritys otti 30 miljoonan markan obligaatiolainan tavaratalon jatkamista varten. Tämän jälkeen yrityksen toimitusjohtaja, tavaratalon arkkitehti sekä rakennusasiantuntijaksi otettu insinööri matkustivat noin kolmeenkymmeneen eri tavarataloon ympäri Eurooppaa. Näin haluttiin saada vaikutteita ja ideoita tulevaa tavarataloa varten. Tavoitteena oli se, ettei kuitenkaan orjallisesti jäljitelty esikuvia ja että tulevassa tavaratalossa näkyisivät toiminimen historialliset perinteet.


text: Kesällä 1928 Mannerheimintien ja Aleksanterinkadun kulmasta purettiin vanhat kerrostalot, joiden tilalle alettiin rakentaa tavaratalon laajennusosaa. Argoksen talo sekä aivan ensimmäiseksi rakennettu kaksikerroksinen basaarirakennus päätettiin säästää myöhempää laajennusta varten.


text: Kolme vuotta aikaisemmin valmistunut nelikerroksinen tavaratalon osa rakennettiin kahdeksankerroksiseksi; julkisivusta voi edelleen havaita, kuinka tiilien värisävy muuttuu hieman tummemmaksi neljännen ja viidennen kerroksen välillä. Tavaratalon neljä ensimmäistä kerrosta oli tarkoitus varata itse myyntiä varten, ja kaksi ylimmäistä kerrosta oli tarkoitus vuokrata yrittäjille, jotka täydentäisivät tavarataloa. Seitsemänteen ja kahdeksanteen kerrokseen sijoitettaisiin Stockmannin työhuoneet ja varastot sekä konttori, henkilökunnan ruokailuhuone ja suuri ravintola. Liikkeen oman lattiapinta-alan laskettiin lisääntyvän 15 912 neliömetristä 27 000 neliömetriin. Urakkasopimuksen summa oli vähän yli 40 miljoonaa markkaa.


text: Leuto talvi edesauttoi tavaratalon rakennustöitä, ja 29. marraskuuta 1929 vietettiin harjannostajaisia. Huhtikuussa 1930 rakennuksen runko oli valmiina. Tavaratalon katolle rakennettiin hopeanhohtoinen savupiippu, joka myöhemmin ympäröitiin lasisella mainospylväällä. Kesästä alkaen eri osastot yksi toisensa jälkeen muuttivat Senaatintorilta uusiin liiketiloihin. Utelias yleisö toivotettiin silloin tällöin tervetulleeksi sisälle katsomaan sisustustöiden edistymistä.


text: Uusi liikepalatsi oli 24. marraskuuta 1930 valmiina vihittäväksi käyttöön. Tavaratalon sisustus, tekniset laitteet ja varsinkin tavarat edustivat kaikki viimeisintä muotia, ja tavarataloa sanottiinkin eurooppalaisen kaupunkielämän symboliksi.


text: Koko rakennuksen lattiapinta-ala oli noin 38 000 neliömetriä, joista noin 5 000 oli vuokrattu muille yrityksille. Pohjakerroksen alla oli tilavia varastokellareja, joita jatkui Keskuskadun alla koko sen pituudelta. Tavaratalossa oli myös oma voimakeskuksensa, jonka teho oli kylliksi suuri pienemmän kaupungin sähköistämiseen.


text: Stockmannin tavaratalo hyväksyttiin heti yhdeksi nuoren tasavallan pääkaupungin maamerkiksi, ja rakennuksessa oli otettu käytöön uutta tekniikkaa, kuten liukuportaat, paternosterhissi ja sprinklerit. Tavaratalo esitettiin jättimäisenä koneistona, jota pidettiin käynnissä uusimman tekniikan avulla. Tämä loi rakennukselle uuden ajan salaperäisen sadunhohteen. Aikalaiset näkivät tavaratalon rakentamisen tärkeänä etappina Helsingin historiassa. Asemakaava-arkkitehti Bertel Jung vertasi tavarataloa kaupungintaloon: se oli yksi kaupunkikulttuurin symboleista. Helsinki oli tämän rakennuksen myötä saanut kaupungin keskustaan lujasti suunnitellun ja yhtenäisen talojärkäleen.


text: Tavaratalon osastot oli sijoitettu ulkomaisten esikuvien mukaan myynnin kannalta edullisesti. Ensimmäisessä ja toisessa kerroksessa myytiin halpoja tavaroita, jotka vetivät puoleensa suurimmat asiakasvirrat, kun taas kalliimmat erikoisartikkelit oli sijoitettu ylempiin kerroksiin. Siellä olivat myös tilaa vievät osastot, joilla lattiapinta-alaan verrattuna oli melko alhainen myyntiprosentti. Osastot, joiden tavarat liittyivät toisiinsa, oli sijoitettu lähekkäin. Ammattimiehistä muodostunut sisustuskomitea vastasi talon sisustuksesta. Euroopan tavarataloihin tehdyillä opintomatkoilla koottiin tietoa tavaroiden tilaa säästävistä esillepanoista, ja Stockmannilla myyntituotteet oli esikuviensa mukaan pantu näkyvästi esille ja niissä oli selvät hintalaput. Asiakas pystyi ilman myyjän apua tutustumaan valikoimaan ja valmistautumaan mahdolliseen ostoon.


text: Tapahtumat, mannekiiniesitykset ja erikoisviikot kuuluivat ohjelmaan jo alkuvuosista lähtien. Kansallisten ja kansainvälisten virikkeiden yhdistäminen oli ominaista yritykselle. Elitismiä vältettiin, sillä tavarataloa markkinoitiin heti koko kansan ostopaikkana. Yleisön silmissä vakiintui mielikuva, että Stockmannilta pystyi ostamaan kaiken tarvitsemansa. Stockmannin asiallisista, eleganteista ja ryhdikkäistä myyjistä tuli talon tunnus.


text: Asiakkaiden houkuttelemiseksi tavaratalo tarjosi erilaisia palvelumuotoja. Monet tulivat lounaalle, kirjoittamaan kirjeitä, tapaamaan ystäviä tai kuluttamaan aikaansa vaeltelemalla eri osastoilla. Samalla oli hyvin mahdollista, että jokin talon suuresta tarjonnasta herätti kävijöiden ostohalut. Joka kerroksessa oli saatavana jonkinlaista erikoispalvelua: Pohjakerroksessa puhdistettiin kenkiä sekä säilytettiin vaatteita ja aivan pääsisäänkäynnin eteisen viereen kävijät voivat jättää koiransa. Ensimmäisestä ja toisesta kerroksesta Stockmann oli antanut vuokralle pankki- ja matkatoimistotilat. Kolmannessa kerroksessa kävijät saattoivat soittaa kaupunkipuheluja tai virkistäytyä soodalähteen äärellä. Tavaratalon erikoispalveluihin kuului myös asiakkaiden mattojen, suksien sekä turkkien ja muiden talvivaatteiden vastaanottaminen kesäsäilytykseen tai korjattavaksi. Taloudellisesti kannattamattomat palvelumuodot karsiutuivat kuitenkin vähitellen pois tai ne vaihdettiin edullisempiin. Uusia palveluita otettiin käyttöön parin vuoden välein. Vuonna 1934 hankittiin esimerkiksi kenkäosastolle röntgenkone (pedoskooppi), joka näytti jalkaterän sijainnin kengässä.


text: Marraskuun viimeisenä 1939 alkoi talvisota. Viranomaiset kehottivat tukkukauppoja rajoittamaan myyntiään, minkä oli tarkoitus helpottaa myöhemmin mahdollisesti välttämättömäksi käyvän säännöstelyn toimeenpanoa. Ensimmäisiin vapailta markkinoilta kadonneisiin tarvikkeisiin kuului bensiini, joten myyntimiesten oli jätettävä autonsa talliin.


text: Kutsuja ”ylimääräisiin kertausharjoituksiin” alkoi tulla kirjeluukuista. Ensimmäisellä kierroksella Stockmannilta joutui mukaan viitisenkymmentä toimihenkilöä, joiden oli pitkäksi aikaa, useiden jopa ikuisesti, jätettävä myynti- tai kirjoituspöytänsä ja varastohuoneensa. Parissa viikossa komennukselle joutuvien henkilökuntaan kuuluvien lukumäärä kasvoi kaksinkertaiseksi. Yrityksen paketti- ja kuorma-autot täytyi luovuttaa puolustusvoimien käyttöön. Lisäksi pakkotilattiin suuria tavaraeriä kuten vaatteita, ruokailuvälineitä sekä hammasharjoja. Kenkäosaston röntgenkone, jolla asiakkaat olivat voineet tarkastella jalkansa asentoa uusissa kengissä, takavarikoitiin myös. Sotasensuuri ryhtyi käyttämään sitä postipakettien läpivalaisuun.


text: Viranomaiset neuvoivat liimaamaan tavaratalon suuriin näyteikkunoihin ristiin rastiin kulkevia paperisuikaleita suojaamaan niitä särkymiseltä. Tavaratalo oli varautunut melko hyvin tuleviin hälytysmahdollisuuksiin. Valikoimaan oli otettu muun muassa jo vuonna 1931 kaasunaamareita, vaikka niiden menekki oli ollut surkea. Tavaratalon laajoista kellaritiloista varattiin osa väestönsuojiksi, ja ne olivat Helsingin ensimmäiset varsinaiset väestönsuojat. Kaikkialla liikehuoneistossa ja portaikoissa oli kilpiä, jotka osoittivat tien väestönsuojaan. Tavaratalon kolme ylintä kerrosta tyhjennettiin kaiken varalta.


text: Sodan aikana suunnilleen puolet tavaratalon osastoista keskeytti toimintansa. Pommit tuhosivat ihmisten koteja, eikä kukaan enää ostanut huonekaluja, mattoja, uutimia tai muuta sisustukseen kuuluvaa. Myös lelujen ja ylellisyystarvikkeiden myynti romahti. Sen sijaan asiakkaat ostivat paljon valkeita kaapuja, jotka suojasivat omistajaansa aukeassa maastossa.


text: Ensimmäisten pommitusten jälkeen tavaratalon näyteikkunat kätkettiin vankan puisen sirpalesuojuksen taakse, johon myöhemmin tehtiin pieniä aukkoja. Mainoksien ja ilmoitusten määrää supistettiin huomattavasti. Henkilökunnan johto oli huomannut, että parasta mainontaa olivat tavaratalon varotoimet ihmisten turvallisuuden hyväksi. Väestönsuojaa suurennettiin, minkä jälkeen siellä oli tilat yhteensä 3 000 henkilölle. Lisäksi valopihan yläpuolelle rakennettiin lisäkatto ja sen alla olevan varaston katto tuettiin. Talvisodan lähes kahdeksankymmenen ilmahälytyksen aikana lasketaan noin 100 000 henkilön hakeutuneen Stockmannin väestönsuojaan. Tavaratalo oli ennen sotaa ollut auki iltakuuteen asti, mutta sodan aikana se suljettiin jo klo 15, jotta asiakkaat ja henkilökunta ehtisivät kotiin ennen pimeän tuloa, jolloin pommitusten vaara oli suurin.


text: Vuodenvaihteessa komennukselle joutuneen henkilökunnan lukumäärä nousi noin 170:een, joista 9 oli lottia. Tilinpäätös vuodelta 1939 sisälsi uuden puolustusvalmius-tilin, joka oli olemassa toisen maailmansodan ajan.


text: Jatkosodan loppupuolella helmikuussa 1944 Neuvostoliitto toteutti Helsingin suurpommitukset. Pommeja pudotettiin kolmen yön aikana yhteensä 16 490 kappaletta.


text: Vaikka Stockmannin tavaratalorakennus on keskeisellä paikalla Helsingissä, se kärsi pommituksissa ensimmäisen kerran vasta 26. helmikuuta 1944, jolloin yli 600 viholliskonetta hyökkäsi Helsinkiin. Tuolloin rakennukseen sekä sen edustalle Kolmen sepän aukion ja Mannerheimintien puolelle osui yhteensä neljä pommia. Katolle osuneen pommin aiheuttama paineaalto pudotti alas tavaratalon valopihan lasikaton, ja suuria kuparilevyjä sinkoutui aina Ylioppilastalon pihalle asti. Räjähdys rikkoi laudoituksin suojatut suuret näyteikkunat samoin kuin kaikki muut tavaratalon ikkunaruudut. Myös sadat lasiset myyntipöydät, hyllyköt, kaapit ja peilit menivät sirpaleiksi, ja suuri määrä tavaratalon myyntiartikkeleista sinkoutui ympäriinsä. Pomminsirut olivat puhkaisseet reikiä sprinkler-järjestelmään, joka alkoi syöttää vettä kaaoksen keskelle. Myös puiset kalusteet vaurioituvat pahoin. Särkyneet ikkunat ja katossa oleva suuri aukko päästivät pakkasen sisään, minkä seurauksena rakennuksen vesi- ja lämpöjohdot jäätyivät.


text: Tavaratalo jouduttiin sulkemaan viikon ajaksi raivaustöiden vuoksi, ja ulko-oviin kiinnitetyissä ilmoituksissa luki: ”Suljettu lasinsirpaleitten raivauksen vuoksi”. Stockmannin omalta Keravan puusepäntehtaalta saapui miehiä kiinnittämään vanerilevyjä tyhjinä ammottaviin satoihin ikkuna-aukkoihin ja peittämään myös tuhoutuneen valopihan lasikaton valtavan aukon. Kun tavaratalo avattiin raivaustöiden jäljiltä, koko talo oli hämärä ja kolea kuin kellari. Valopiha ja näyteikkunat oli tukittu, eikä tavarataloon päässyt luonnonvaloa. Tämän lisäksi sodan aikana jouduttiin säästämään sähköä. Lämmityslaitteita ei ollut ehditty korjata, minkä vuoksi myyjillä oli yllään päällysvaatteet sekä rinnassaan ruusuke, joiden väriyhdistelmä oli tavaratalon vihreä-valkoinen.


text: Pommituksen jälkeen tehtiin laaja arviointi, jossa laskettiin tuhojen aiheuttamia kustannuksia. Yhtiö oli laskenut vahinkojen olevan yhteensä noin 7,3 miljoonaa markkaa, mutta myöhemmin kustannusten todettiin olevan yli 10 miljoonaa markkaa. Toisessa maailmansodassa kaatui yhteensä 21 tavaratalon henkilökunnan miespuolista jäsentä. Heidän muistokseen paljastettiin kahdeksannen kerroksen hissihallissa muistotaulu, johon oli kaiverrettu jokaisen henkilökuntaan kuuluneen kaatuneen miehen nimi.


text: Uuden tavaratalon rakentamisaikaan Stockmann oli jo jonkin aikaa harkinnut kirjojen ottamista myyntiohjelmaan, ja tammikuussa 1930 se osti Akateemisen kirjakaupan sen kolmelta omistajalta 8 miljoonalla markalla. Yrityskaupassa sovittiin, että kirjakauppa jatkaa jo tunnetuksi tulleella nimellään. Akateeminen kirjakauppa sijaitsi osoitteessa Aleksanterinkatu 7, kunnes se muiden osastojen tapaan muutti Stockmannin tavarataloon, jossa sen myymälä sijoittui kahteen eri kerrokseen.


text: Kirjojen myynnin kasvaessa päätettiin 1960-luvulla rakentaa kirjakaupalle oma rakennus Keskuskadun toiselle puolelle. Paikalla sijaitsi tuolloin Valter Jungin suunnittelema elokuvateatteri Kino-Palatsi, joka purettiin vuonna 1965, ja sen tilalle rakennettiin Alvar Aallon suunnittelema Kirjatalo. Akateeminen kirjakauppa muutti Kirjataloon, josta tuli sen lippulaivamyymälä. Nykyään se on yksi Euroopan suurimmista kirjamyymälöistä.


text: Tavaratalon alkuperäisissä suunnitelmissa arkkitehti Sigurd Frosterus oli piirtänyt tavaratalon koko Stockmannin omistaman tontin kokoiseksi. Kun 1920-luvulla tavaratalo päätettiin rakentaa osissa, tontin eteläpääty säästettiin myöhempää laajentamista varten. Tavarataloa päätettiin laajentaa suunnitelluille alueille 1980-luvun alussa. Frosteruksen alkuperäisten suunnitelmien mukaan tontille oli suunniteltu jatkettavan tavaratalon julkisivua yhtenäisenä aikaisemmin rakennetun tiiliseinän ja suurien ikkunoiden kanssa. Tämän lisäksi rakennuksen eteläpäätyyn oli suunniteltu 17–20-kerroksinen suippokärkinen tornitalo. Nämä suunnitelmat eivät kuitenkaan koskaan toteutuneet. Tämän lisäksi arkkitehti Alvar Aalto esitteli vuosina 1955 ja 1969 omat suunnitelmat laajennusosaa varten.


text:
Korttelin eteläpäässä Mannerheimintien ja Pohjoisesplanadin risteyksessä sijaitsi vuonna 1897 rakennettu Argoksen talo, joka siinä vuoteen 1965 saakka toimineen Wulffin paperikaupan mukaan tunnettiin myös "Wulffin kulmana". Sen vieressä Keskuskadun puolella oli Stockmannin ensimmäiseksi rakennuttama kaksikerroksinen basaarirakennus. Argoksen talon valmistuessa tiilirakenteinen uusrenessanssirakennus oli kaksiulotteisine julkisivuineen ja koristeettomine ikkunanpielineen hyvin moderni. Stockmann oli aikonut purkaa molemmat rakennukset uuden tavaratalon tieltä, mutta Argoksen talon hävittäminen ei muodostunutkaan lopulta itsestäänselvyydeksi, vaikka Stockmannilla oli lupa sen purkamiseen. Yritys sai 1970-luvun lopussa sanomalehdissä ja kulttuuripiireissä paljon negatiivista huomiota talon purkamissuunnitelmista, ja myöhemmin Stockmann alkoi varovaisesti hyväksyä ajatusta Wulffin kulman säästämisestä.
Tavaratalon laajennuksesta Esplanadin puoleiselle osalle järjestettiin kaksivaiheinen arkkitehtuurikilpailu 1983–1984. Sen ohjeissa ei suoraan sanottu, pitikö Argoksen talo säilyttää, mutta kaupunkikuvan merkitystä korostettiin. Kilpailun voitti arkkitehtikolmikko Kristian Gullichsen, Erkki Kairamo ja Timo Vormala. Voittaneessa ehdotuksessa oli säilytetty Argoksen talon katujulkisivu. Talo purettiin 1987, lukuun ottamatta rakennuksen julkisivua, joka pidettiin pystyssä metallituilla rakennustöiden ajan. Uuden talon päälle rakennettiin vanhan mallin mukainen katto ja torni. Rakennus valmistui kilpailuehdotuksen pohjalta 1989.


text: Argoksen talon lisäksi myös kaksikerroksinen basaarirakennus Keskuskadun kulmassa purettiin, ja sen tilalle rakennettiin uusi lisärakennus. Tämän rakennuksen lasitiilijulkisivu jatkaa Frosteruksen tiilijulkisivun rytmiä ja linjoja. Gullichsenin, Kairamon ja Vormalan arkkitehtitoimisto jakoi työnsä yleensä siten, että Gullichsen vastasi pääasiassa yksin julkisten rakennusten suunnittelusta. Stockmannin laajennusosan suunnitteluun osallistuivat kuitenkin poikkeuksellisesti kaikki kolme arkkitehtia.


text: Stockmann päätti 2000-luvun alussa laajentaa lippulaivamyymäläänsä. Tavaratalon pahimmiksi pullonkauloiksi olivat muodostuneet vanhentuneet logistiikkatilat, ahdas Herkku-osasto, riittämätön paikoituskapasiteetti ja ahtaat käytävät. Projektin tarkoitus oli parantaa edellä mainittuja asioita ja kasvattaa tavaratalon 40 500 neliömetrin myymälätiloja 10 000 neliömetrillä.


text: Vuonna 2005 aloitettiin rakennustyöt, joita Stockmann kutsui nimellä ”Kaikkien aikojen Stockmann – Alla tiders Stockmann”. Hankkeen päävastuullisena urakoitsijana toimi SRV. Laajennustöiden suunnittelusta vastasi arkkitehtitoimisto Laatio Oy.


text: Jo alkuperäinen arkkitehti Sigurd Frosterus oli luonnostellut vuonna 1954 vanhan valopihan päälle lisäkerroksia, jotka voitaisiin toteuttaa sitten, kun valaistusteknologia olisi kehittynyt tarpeeksi korvatakseen luonnonvalon. Museovirasto vastusti aluksi voimakkaasti sisäpihan lisäkerroksia, mutta kun kävi ilmi, että idea oli alkuperäisen arkkitehdin, ei heillä ollut enää asiaan huomauttamista. Alkuperäinen lasikaton kasvihuonemainen ulkokatto purettiin. Uusi välipohja on yhden kerrosvälin paksuinen ja sisältää ylempiä kerroksia kannattavat rakenteet ja vanhaa alakattoa valaisevat sekä entistä päivänvaloa korvaavat valaisimet. Vanha valopiha katettiin, niin että kuudennesta kahdeksanteen kerrokseen syntyi yhteensä 1 500 neliötä tavaratalotilaa.


text: Ulkopuolisille yrittäjille vuokratut ylimmät kerrokset päätettiin ottaa osittain tavaratalon omaan käyttöön. Ylimpään kerrokseen rakennettiin 850-paikkainen ravintolamaailma, joka sai nimekseen F8. Ravintoloista aukeaa näkymä alempiin kerroksiin. Ravintoloiden tarjoiluvalikoima sisältää niin pikaruokaa kuin gourmet-ravintoloitakin. Ravintolamaailma avattiin vuoden 2009 lopulla.


text: Maan alta räjäytettiin noin 200 000 kuutiota kalliota, joka kuljetettiin yhteystunnelia pitkin Johanneksenkirkon kupeeseen ja sieltä Hernesaaren kärkeen ja lopulta proomuilla Vuosaaren satamaan. Syvimmässä kohdassa kaivanto on jopa 30 metriä syvä. Maan alle rakennettiin uudet varastot ja pysäköintilaitos ja myymälää laajennettiin entisiin maanalaisiin varastotiloihin.


text: Uusi pysäköintilaitos rakennettiin Mannerheimintien alle. Sen valmistuessa tavaratalon pysäköintikapasiteetti kolminkertaistui. Halli sijaitsee kolmessa tasossa, ja siellä on parkkipaikat 600 autolle. Pysäköintilaitokseen on kulkuyhteydet Ruoholahdenkadulta osana keskustan huoltotunnelia ja Kalevankadun sekä Mannerheimintien risteyksessä. Uudet pysäköintitilat valmistuivat kesällä 2009. Tavaratalon alle rakennettiin uusi nykyaikainen 20 lastauslaituria käsittävä huoltopiha. Huoltopihalle on ajoyhteys keskustan huoltotunnelista. Uudet logistiikkatilat valmistuivat keväällä 2009.


text: Uusi tavaratalon elintarvikeosasto Herkku laajennettiin Aleksanterin- ja Keskuskadun sekä Rautatalon ja Kirjatalon maanalaisiin tiloihin. Herkun myyntipinta-ala yli kaksinkertaistui ja oli remontin jälkeen liki 5 000 neliömetriä. Uusi remontoitu Herkku-osasto avattiin vuoden 2010 lopulla.


text: Rakennustöiden yhteydessä selkeytettiin vanhan tavaratalon hissi- ja liukuporrasjärjestelmiä. Korjauksen jälkeen uusia tai uusittuja hissejä sekä liukuportaita oli 40 kappaletta. Myös tavaratalon valaistusta ja ilmastointia uusittiin. Samalla rakennus liitettiin Helsingin Energian kaukojäähdytysverkkoon, ja se oli keskusta-alueen uuden kaukokylmäverkon ensimmäinen suuri käyttäjä.


text: Rakennusprojekti oli koko yrityksen kaikkien aikojen suurin yksittäinen investointi, ja sen kustannusarvio oli noin 250 miljoonaa euroa. Projektin jäljiltä koko tavaratalorakennus sekä huolto- ja pysäköintitilat ovat pinta-alaltaan yhteensä noin 130 000 neliömetriä. Helsingin kaupungin rakennuslautakunta myönsi 2010 tavaratalon laajennusprojektille Rakentamisen Ruusu -palkinnon. Palkitsemista perusteltiin pitkäjännitteisellä kehitystyöllä, joka tuki yhdyskuntarakenteen kestävyyttä ja vanhan kaupunkikuvan kunnioittamista.


text: Arkkitehtonisesti tavaratalo on suuri synteesi. Koko tavaratalorakennelma lisärakennuksineen edustaa noin viidenkymmenen vuoden välein suoritettua otantaa arkkitehtuurin historiasta. Kukin rakennus edustaa omaa aikaansa. Argoksen julkisivu edustaa 1800-luvun lopun ranskalaista linnatyyliä, päärakennus 1920-luvun klassismia ja uusin lisärakennus modernin tradition mukaista läpikuultavaa valoarkkitehtuuria, joka sisältää aikamme suosimaa kontekstualismia ja moniselitteisyyttä.


text: Päärakennus on 1920-luvun huomattavampia rakennuksia, ja sitä pidetään arkkitehti Sigurd Frosteruksen päätyönä. Sen arkkitehtuurissa myötäiltiin silloisten suurkaupunkien rakennusihanteita, ja siinä korostuu monumentaalinen rakenteellisuus. Saksan kautta Chicagosta levinnyt liiketalo- ja tavaratalotyyppi osui ajan hermoon.


text: Tavaratalon rakenteisiin on otettu vaikutteita Berliinissä sijainneesta Warenhaus Wertheim -tavaratalosta. Niitä yhdistivät julkisivujen goottilainen kapeiden ja korkeiden julkisivujen rivistö ja sen yllä kohoava jyrkkä katto. Näissä palatsiarkkitehtuuri yhdistyi moderniin konstruktioon. Julkisivujen voimakas pystysuora jako suuntasi huomion kantaviin rakennelmiin, mikä korosti rakennuksen korkeusvaikutelmaa. Wertheimin tavarataloa ei kuitenkaan ole syytä pitää Stockmannin välittömänä esikuvana, vaan pikemminkin on kyse rakennustyypistä.


text: Frosterus tavoitteli pohjaratkaisua, joka teki mahdolliseksi voimakkaan kiertokulun talossa. Korttelin epäsäännöllinen muoto, venytetty viisikulmio, oli ensinäkemältä ongelmallinen. Frosterus käytti muotoa lähtökohtanaan ja onnistui luomaan selvän ja selkeän pohjaratkaisun. Aleksanterinkadun puoleisesta pääsisäänkäynnistä kulki suorakulmainen pääväylä valopihan läpi kohti hissiryhmää ja kierreportaita, jotka muodostivat talon pystysuuntaisen liikenteen keskuksen. Tänne johtivat myös kahdesta muusta sisäänkäynnistä tulevat reitit.


text: Osa arkkitehdeista arvosteli rakennuksen julkisivuja, jotka eivät vastanneet uusia funktionalis-askeettisia rakennusihanteita. Frosterus vastasi arvostelijoille, että hänen mielestään oli rehellistä ja selvintä antaa alkuperäisten, vuodelta 1916 olevien ideoiden tulla esiin lopullisessa projektissa. Vaikka tavaratalorakennus sai osittain vanhentuneen muodon, siitä tuli silti uuden ajan monumentti. Huonejaolla, ajanmukaisella tekniikallaan ja avoimesti yleisöön päin suuntautuneella toiminnallaan rakennus oli pitkään Helsingin modernin suurkaupunkilaisrakentamisen symbolina.


text: Tavaratalon julkisivussa on käytetty tummaksi poltettua tiiltä, joka liittyi hengeltään Hampurin ja Berliinin tiiliarkkitehtuuriin. Julkisivua korostavat pystysuorat rakenteet ja suuret lasipinnat. Rakennuksen yläreunaa kiertävää ikkunaerkkerien nauhaa voi etäisesti pitää hammastetun muurinpäätymuodon analogiana.


text: 1980-luvulla valmistuneessa Gullichsenin suunnittelemassa lisärakennuksessassa on art deco -vaikutteita. Lisärakennuksen julkisivu osittain jatkaa vanhaa taloa, osittain irtoaa siitä. Brittiläisen Colin St. John Wilsonin mukaan ainutlaatuinen rakennus seuraa näkyvästi arkkitehtuurin modernismin traditiota ja sisältää taitavia viittauksia useisiin modernismin klassikoihin, kuten Alvar Aaltoon ja Le Corbusieriin.


text: Tavaratalon sisätiloissa kaupallisuuden vaatimukset korostuivat. Uudessa tavaratalossa pyrittiin mahdollisimman suureen asiakasmäärään. Arkkitehti pyrki rakennuksen sisäosissa selkeyteen ja halusi ensisijaisesti sisustuksen lähtökohtana olevan tavaran esillepano.


text: Valopiha on talon keskeisin osa. Sillä arkkitehti tavoitteli ilmavaa torivaikutelmaa, joka toisi selkeyttä tavaratalossa suunnistamiseen. Se on suuri ja avoin lasikattoinen tila, jota kiertävät parvet. Jättiläismäiseltä tuntuvalla tilalla haluttiin antaa kiteytetty kuva koko tavaratalosta. Stockmannin entinen organisaatiojohtaja Gustaf Strengell piti valopihaa tavaratalolle tarpeettomana monumentaalisena rakenteena, joka palveli pikemminkin arkkitehtuuria kuin kaupallisuutta. Stockmannin kattovalaistu valopiha näyttää suurelta, mutta on lopultakin melko pieni osa kerrospinta-alasta. Myös Gullichsen-Kairamo-Vormalan suunnittelemassa laajennuksessa on valopiha.


text: Tavaratalon sisustystyöt noudattavat maltillisen art decon henkeä. Vuosina 1928–1930 oli modernismi eli funktionalismi jo tulossa Suomeen, ja sen vaikutus näkyy kaarevissa portaissa ja eräissä muissa rakennuksen yksityiskohdissa. Avonaiset sisäportaat olivat tummanvihreät puistomaisen Heikinkadun puolella ja oranssit Keskuskadun suuntaan viitaten vastapäisen talon tiiliarkkitehtuuriin.


text: Frosteruksella oli myös halu standardisoida tavaratalo mahdollisimman hyvin. Hänen suunnittelemansa henkilöhissit ja varaportaat ovat kaikki samanlaisia, samoin askelmien mitat ja ikkunat, lukuun ottamatta näyteikkunoiden lasikaappeja, ovat mitoiltaan samankokoisia.


text: Stockmannin tavarataloon asennettiin aikoinaan Helsingin ensimmäiset liukuportaat. Puiset liukuportaat toimitti berliiniläinen yritys Flohr ja asensi Kone Oy. Sanomalehdistö vakuutti lukijoille liukuportailla liikkumisen olevan sekä hauskaa että täysin vaaratonta, joten ensimmäisinä viikkoina vasta-avatun tavaratalon täyttivät sadat innokkaat liukuportaissa matkustajat. Mikäli asiakas ei halunnut ajelua liukuportailla, hän saattoi valita perinteiset kumipeitteiset kierreportaat. Vastoin yleistä luuloa Stockmannin liukuportaat eivät kuitenkaan olleet Suomen ensimmäiset, sillä Turkuun asennettiin liukuportaat jo vuonna 1926. Stockmannin Helsingin keskustan tavaratalossa on enemmän liukuportaita kuin missään muussa rakennuksessa Suomessa. Viimeisen remontin jälkeen liukuportaita on koko tavaratalossa yhteensä 56 kappaletta.


text: Liukuportaiden lisäksi talossa oli viisi kiillotetusta koivusta ja saksanpähkinästä tehtyä hissiä. Hissitasanne oli tavaratalon keskellä, ja siitä tuli pian avaamisen jälkeen tunnettu tapaamispaikka. Yksi hisseistä oli varattu pelkästään ravintolaan kulkua varten. Asiakashissien lisäksi tavarataloon oli rakennettu henkilökuntaa varten paternosterhissi, jolla oli pääsy ylimpiin kerroksiin.


text: Hissit valmisti kotimainen Kone Oy, ja ne olivat samalla myös valmistajan ensimmäinen merkittävä hissitilaus. Ulkomaisten esikuvien mukaan niiden ohjaamisesta vastasivat univormupukuiset hissineidot. Välillä ihailijat toivat tytöille kukkia ja makeisia, ja silloin tällöin heitä myös leikkimielisesti kosittiin, mistä levisi yleinen käsitys, jonka mukaan hissitytöt menestyivät hyvin avioliittomarkkinoilla.


text: Yhtiö luopui hissitytöistä vuonna 1982, kun hissit automatisoitiin. Lisäksi ajatus nuorista naisista yhtiön maskotteina ja asiakkaiden silmäruokana alkoi tuntua sovinistiselta ja vanhanaikaiselta . Lokakuussa 2002 hissitytöt palasivat tavarataloon yhden päivän ajaksi. Tempauksessa hissivalmistaja Kone juhlisti 100-vuotismerkkipäiväänsä yhdessä pitkäaikaisimman asiakkaansa kanssa. Hissitytöt eivät kuitenkaan kuljettaneet hissejä vaan toivottivat asiakkaat tervetulleiksi hissin kyytiin ja tarjoilivat makeisia hissiin astuville asiakkaille.


text: 2000-luvun puolivälissä tavarataloon asennettiin remontin yhteydessä uudet tehokkaammat hissit. Remontin jälkeen koko tavaratalossa on yhteensä 38 hissiä.


text: Tavaratalon pääsisäänkäynnin yllä sijaitseva kello on hyvin tunnettu ja suosittu kohtaamispaikka. Kello on sähkömekaaninen, ja siinä on neonvalaistu tausta ja pyörintämoottori. Pääsisäänkäynnin kelloa ei ole asennettu samaan aikaan itse tavaratalon rakentamisen yhteydessä, vaan se asennettiin vasta vuonna 1965. Vuonna 2011 kelloon vaihdettiin koneisto ja viisarit ja vuonna 2012 uudet kuoret.


text: Näyteikkunoista muodostuivat tavaratalon kasvot. Helsingin keskustan tavaratalossa on yhteensä 23 suurta näyteikkunaa. Valmistuessaan ne olivat koko kaupungin suurimmat. Somistus nousi uudessa tavaratalossa arvoonsa. Ikkunaostokset liittyivät tavaratalon ideaan; niiden tehtävänä oli vietellä asiakas sisään ostamaan ja kuluttamaan. Kauniissa ja viettelevissä kehyksissä esiteltiin ajankohtaisia tavaroita, joita voi ostaa talon seinien sisäpuolelta. Näin jokainen kaupunkilainen sai käsitykset, miten tuli olla pukeutunut tai sisustaa kotinsa, jos oli rahaa. Jo G. F. Stockmann oli kiinnostunut näyteikkunoista, ja liikkeen muutettua Kiseleffin taloon hän suurennutti ikkuna-aukot lattianrajaan asti ja korvasi vanhat nelijakoiset ja epätasaiset ikkunaruudut suurilla ja kirkkailla laseilla.


text: Alussa tavaroita esiteltiin hienostuneesti ja koristeellisesti, mutta 1930-luvulla kaikki tarpeeton ja häiritsevä rekvisiitta karsittiin ja esillepanossa keskityttiin itse tavaraan. Näyteikkunamainonnalle piti antaa selvä ja puhdastyylinen muoto, niin että myös kiireiset ohikulkijat saattoivat tajuta mainoksen sanoman. Samoihin aikoihin tavarataloon perustettiin somistusosasto, joka tuli tunnetuksi ammattitaitoisesta henkilökunnastaan.


text: Jouluikkuna on ollut usean lapsisukupolven suosiossa. Se on näyteikkuna-asetteluista kaikkein työläin, ja sen rekvisiittaa aletaan valmistella jo loka-marraskuussa. Jouluikkuna on perinteisesti rakennettu Aleksanterinkadun ja Keskuskadun kulmauksessa olevaan näyteikkunaan.


text: Tontin muoto ja sijainti sekä myymälän sijoittaminen korttelin kaikille sivuille oli suureksi eduksi myynnin kannalta. Tavaratalon logistiikalle se on kuitenkin tuottanut ongelmia useasti, sillä tavarakuljetuksia varten tavaratalosta puuttui niin sanottu takapiha. Tavaratalon lastauspihaksi valittiin tonttipinnan korkein kohta Mannerheimintieltä, johon rakennettiin lastauspiha kuormaliikennettä varten.


text: 1960-luvulla Kirjatalon rakentamisen yhteydessä Keskuskadulle rakennettiin ramppi ja Stockmannin lastauspiha siirrettiin maan alle. Myöhemmin Keskuskadun ramppi alkoi ruuhkautua, ja tilalle alettiin pohtia uusia vaihtoehtoja. 2000-luvulla Keskuskadusta alettiin rakentaa kävelykatua ja Stockmannin huoltoliikenne ja lastauspihalle vievä ajoluiska haluttiin sieltä pois. Helsingin kaupunki alkoi suunnitella keskustan huoltotunnelia, joka mahdollistaisi Keskuskadun rakentamisen kävelykaduksi ja tekisi mahdolliseksi rakentaa tarvetta vastaavat tilat tavaraliikenteelle, jätehuollolle ja asiakaspysäköinnille. Tavaratalon uusi huoltopiha louhittiin 35 metrin syvyyteen maanpinnasta, ja se otettiin käyttöön vuonna 2009.


text: Stockmannin tavaratalosta on maanalainen kävely-yhteys Keskuskadun alitse Kirjataloon, Akateemisen kirjakaupan paperiosastolle. Tämän lisäksi Stockmann rakensi aikoinaan tavaratalon maanalaisesta kerroksesta -1 kulkuyhteyden Forumin parkkihalliin.


text: Museovirasto on määrännyt alkuperäisen tavaratalon maanpäällisen osan suojeltavaksi rakennustaiteellisesti ja kulttuurihistoriallisesti arvokkaana rakennuksena. Sisätiloissa säilytettäviksi on määrätty vanha lasikatteinen keskihalli ja siihen liittyvä päähissiaula näkyvine yksityiskohtineen, pääporrashuoneet, henkilökunnan paternosterhissi sekä johtokunnan kokous- ja toimistotilat. Lisäksi Argoksen talon vanha julkisivu ja sen päälle rakennettu vesikatto on määrätty suojeltaviksi.


text: Tavaratalossa on kaksitoista kerrosta, joista kolme sijaitsee maanpinnan alapuolella. Näiden lisäksi tavaratalosta on yhteys kolmeen maanalaiseen pysäköintikerrokseen. Alimmassa kerroksessa on suuri elintarvikemyymälä, HOK-Elannon Herkku, jonka valikoimassa on noin 16 000 tuotenimikettä. Herkun ja sen vieressä sijaitsevan Alkon myymälän yhteenlaskettu pinta-ala on noin 5 000 neliömetriä. Ylemmissä maanalaisissa kerroksissa sijaitsee muun muassa elektroniikkaosasto, Erottajan Apteekki, suutari ja paristopalvelu sekä maanalaiset kulkuyhteydet Forumin parkkihalliin ja Akateemiseen Kirjakauppaan.


text: Tavaratalon Aleksanterinkadun ja Keskuskadun puoleiset sisäänkäynnit sijaitsevat ensimmäisessä kerroksessa. Katujen korkeuserojen vuoksi Mannerheimintien ja Esplanadin puoleiset sisäänkäynnit sijaitsevat ylemmässä kerroksessa 1A. Sisäänkäyntien akselit kohdistuvat joka puolelta saavuttaessa tavaratalon hissiryhmään, jota korostaa jalustamainen tasanne.


text: Viidennen kerroksen Argoshallissa järjestetään muun muassa Design Argos -näyttelyitä. Seitsemänteen kerrokseen on keskittynyt kauneuteen ja hyvinvointiin erikoistuneita liikkeitä, kuten parturikampaamo, kauneushoitola ja kuntosali.


text: Ylimmässä kerroksessa sijaitsee noin 850-paikkainen Fazerin F8-ravintolamaailma. Lisäksi tavaratalossa on myös muita kahviloita ja ravintoloita, kuten Classic Pizza, Robert’s Coffee, Starbucks, Hesburger, Café Argos, Deli ja Sushibar.


text: Lähde: Kerrosopaste, Helsinki


title: Amerikkalainen viittomakieli

text: Amerikkalainen viittomakieli eli ASL (American Sign Language) tai joskus myös Ameslan (American Sign Language) on Yhdysvalloissa, Kanadassa ja joissain osissa Meksikoa eniten käytetty viittomakieli.


title: Amerikkalainen viittomakieli

text: ASL on puhuttujen kielten englantia vastaava viittomakielten "lingua franca". Kansainväliset sormiaakkoset on kehitetty pääosin ASL:n sormiaakkosista.


title: Amerikkalainen viittomakieli

text: Suomalaiseen viittomakieleen verrattuna ASL:n sanasto on saanut selvästi enemmän vaikutteita puhutusta kielestä (englannista). Useiden viittomien käsimuoto on sama kuin vastaavan englanninkielisen sanan alkukirjaimen sormiaakkonen. Myös viittomanimet muodostetaan sormittamalla henkilön etunimen alkukirjain ja koskettamalla sillä jotain kehon kohtaa, toisin kuin suomalaisessa viittomakielessä, jossa viittomanimien muodostus pohjautuu useimmiten henkilön luonteeseen, ulkonäköön tai nimen suomenkieliseen merkitykseen.


title: Amerikkalainen viittomakieli

text: Viittomakielten lingvistinen tutkimus alkoi William Stokoen todistaessa ASL:n olevan luonnollinen kieli.


title: Indikaattori

text: Indikaattori on paitsi sanakirjamääritelmän mukaisesti osoitin tai ilmaisin, myös tilastollinen luku, jonka avulla voidaan moninaista tietoa tiivistää helpommin hallittavaan ja ymmärrettävään muotoon. Indikaattori on siis laadullinen mittari, joka parhaimmillaan antaa laajoja ja monimutkaisiakin tietoja yksinkertaisemmassa muodossa. Indikaattori voi toimia myös apuvälineenä niin tavoitteiden asettamisessa ja seurannassa kuin suunnittelussa ja päätöksenteossakin. Lisäksi yhteneväisillä toimintatavoilla ja periaatteilla kerätyillä indikaattoreilla voidaan verrata eri alueiden välistä kehitystä


title: Indikaattori

text: Indikaattori (kemiassa) on aine, jonka väri muuttuu kemiallisen reaktion osoituksena. Esimerkiksi pH-indikaattorin väri muuttuu toisen aineen happamuuden tai emäksisyyden mukaan. Muun muassa kun mustikan sisältämä neste joutuu kosketuksiin sormien kanssa, neste muuttuu punaiseksi, koska ihmisen iho on hapan.


title: Indikaattori

text: Indikaattori (tekniikassa) on jonkin tapahtuman tai muutoksen näyttävä osoitin tai osoitinlaite.


title: Indikaattori

text: Indikaattori (yhteiskunta-, talous- ja ympäristötieteissä sekä laatujärjestelmissä) on jokin tunnusluku, joka kuvaa asioiden tilaa ja kehitystä.


title: Indikaattori

text: Indikaattorifunktio on matematiikassa reaalifunktio, jonka arvojoukko on formula_1.


title: Indikaattori

text: Indikaattorilaji on biologian käsite sietoisuudeltaan kapea-alaisesta lajista.


title: Anatomia

text: Anatomia (muinaiskreikan sanasta , "anatome" 'leikkaus') tarkoittaa elävien organismien muotoa ja rakennetta sekä kehon osien suhdetta toisiinsa. Se on erityisesti biologian ala, oppia eliöiden rakenteesta. Sana anatomia tulee kreikankielisistä termeistä "ana" (erilleen) ja "temuein" (leikata).


title: Anatomia

text: Oppia eläinten anatomiasta kutsutaan "zootomia"ksi, oppia kasvien anatomiasta "fytotomia"ksi ja "ihmisen anatomia" tutkii ihmisen rakennetta. "Vertaileva anatomia" taas vertailee eri eläinten sisäistä rakennetta selvittääkseen eri lajien välisiä sukulaisuussuhteita. Anatomia voidaan jakaa makroanatomiaan, joka tutkii esimerkiksi lihasten ja luiden rakenteita sekä mikroanatomiaan, johon kuuluvat histologia ja sytologia. Patologinen anatomia tutkii anatomiassa esiintyviä poikkeavia rakenteita.


title: Anatomia

text: Anatomian tutkimusta länsimaissa vaikeutti pitkään uskonnon asennoituminen kuolleiden ruumiiden leikkelyyn, ja siksi esimerkiksi keskiajalla uskottiin naisen kohdun olevan elimistössä ympäriinsä liikuskeleva pussi, joka vain loppuraskauden ajaksi ankkuroituu lantioon. Vasta valistuksen ajalla päästiin todella tutkimaan ihmisen anatomiaa pintaa syvemmältä eli dissektoimalla.


title: Anatomia

text: Anatomian tutkijasta käytetään nimitystä anatomi.


title: Anatomia

text: Eri eliöille on määritelty "anatominen asento", jonka suhteen eri rakenteiden sijainteja kuvaillaan. Esimerkiksi ihminen seisoo anatomisessa asennossa selkä suorassa, jalat hieman harallaan, pää keskilinjassa, kädet hieman sivuilla kämmenpuoli eteenpäin ja sormet irrallaan toisistaan.


title: Anatomia

text: Anatomiset tasot ovat tasoja, joiden voidaan kuvitella kulkevan ruumiin läpi. "Sagittaalitaso" on mikä tahansa taso, joka jakaa ruumiin vasempaan ja oikeaan puoliskoon. "Mediaanitaso" on sellainen sagittaalitaso, joka jakaa ruumiin täsmälleen keskeltä kahtia. "Frontaalitaso" on mikä tahansa taso, joka on kohtisuorassa sagittaalitasoon nähden eli jakaa ruumiin etu- ja takaosaan. "Horisontaalitaso" puolestaan jakaa ruumiin ylä- ja alaosaan. (Katso kuva.)


title: Anatomia

text: Seuraavilla latinasta johdetuilla termeillä kuvaillaan anatomiassa eri rakenteiden sijainteja:Eri ruumiinosien nimistä johdetut adjektiivit tarkoittavat kyseisen ruumiinosan suunnassa olevaa:Anatomian termistöön kuuluvat myös erilaisten liikkeiden ja asentojen termit:


title: Telia Finland

text: Telia Finland Oyj (vuoteen 2003 Sonera Oyj, vuoteen 2017 TeliaSonera Finland Oyj) on Telia Company -konsernin Suomen maayhtiö.


title: Telia Finland

text: Yhtiön historia ulottuu vuoteen 1917 asti, jolloin perustettiin valtion Lennätinlaitos, Venäjän keisarikunnan hallinnoima Lennätinlaitos oli toiminut Suomessa jo vuodesta 1855. Vuonna 1927 lennätinlaitos yhdistettiin Postiin. Vuonna 1981 Posti- ja lennätinlaitoksen nimi muuttui Posti- ja telelaitokseksi. Vuonna 1990 tuolloinen Posti- ja telelaitos muutettiin valtion liikelaitokseksi, jonka taloudenpito siirrettiin ulos valtion tulo- ja menoarviosta.


title: Telia Finland

text: Posti- ja telelaitos hallinnoi Suomen kauko- ja ulkomaanpuhelujen välittämistä aina vuoteen 1992 saakka, jolloin valtioneuvosto alkoi myöntää muille telealan toimijoille toimilupia. Ahon hallitus teki myös syyskuussa 1992 periaatepäätöksen PTL:n yhtiöittämisestä. Samana vuonna Posti- ja telelaitos avasi myös GSM-verkkonsa.


title: Telia Finland

text: Posti- ja telelaitos yhtiöitettiin vuoden 1993 joulukuussa Suomen PT Oy:ksi , jolloin sen liiketoiminta jaettiin kahteen yritykseen; Suomen Posti Oy ja Telecom Finland Oy. Saman vuoden aikana kauko- ja ulkomaanpuheluliikenne avattiin kilpailulle Suomessa. Samaan aikaan yhtiöittämisen seurauksena yhtiön henkilöstöä vähennettiin ns. "rankalla kädellä" noin 3 000 henkilöllä, jotta yritys saataisiin kilpailukykyiseksi.


title: Telia Finland

text:
Vuoden 1993 joulukuusta vuoteen 1998 yhtiö toimi nimellä Telecom Finland Oy (Tele). Vuonna 1997 Lipposen I hallitus hyväksyi Telecom Finland Oy:n osittaisen yksityistämisen ja tämän yhteydessä huhtikuussa 1998 yhtiön nimeksi tuli Sonera Oy. Heinäkuussa 1998 Postia ja Teleä hallinnoiva Suomen PT Oy lakkautettiin ja viimeinenkin kytkös Postilaitokseen hävisi, Soneraa hallinnoivaksi emäyhtiöksi synnytettiin Sonera-Yhtymä Oyj. Vuonna 1999 Sonera Oy:stä tuli Sonera Oyj.
Samaisen vuoden marraskuussa yhtiö listautui Helsingin pörssiin valtioneuvoston myytyä yhtiön osakkeista 22,2 prosenttia 7 miljardilla markalla. Ensimmäiseen osakemyyntiin liittyvien epäselvyyksien takia Soneran hallitus vapautti yhtiön toimitusjohtajan Pekka Vennamon(SMP) johtajuudestaan.
Valtio vähensi kahdessa osassa seuraavina vuosina edelleen omistusta yhtiöstään aina 52,8 prosenttiin asti. Vuoden 1999 kauppojen yhteydessä yhtiö listautui myös yhdysvaltalaiseen NASDAQ-teknologiapörssiin.


title: Telia Finland

text: Kesällä 2000 yritys pyrki laajentamaan liiketoimintaansa sijoittamalla Saksan kolmannen sukupolven matkapuhelinverkon (3G, UMTS) toimilupaan yhdessä espanjalaisen Telefónican kanssa. Yhtiöt perustivat toimintaa varten yhteisyhtiön Group 3G:n, joka markkinoi tuotettaan(?) Saksan markkinoilla nimellä Quam. Pelkkään toimilupaan sijoitettiin jopa noin 3,5 miljardia euroa. Lokakuussa 2001 yhtiö ilmoitti osakeannista, jonka tarkoitus oli kerätä yhtiölle noin miljardi euroa. Suomen valtion osuus tästä oli 528 miljoonaa euroa. Sonera vetäytyi Saksasta 2002 ja kirjasi 3 863 miljoonan euron tappiot Group 3G:hen investoidusta toiminnasta. Rajusti lisääntyneet investointikulut velkaannuttivat Soneran nopeasti, edessä oli kulujen karsiminen ja velkojen lyhentäminen.


title: Telia Finland

text: Entiset pohjoismaisten valtioiden yhtiöt Telia ja Sonera ilmoittivat 26. maaliskuuta 2002 yhdistymisaikeistaan. Telian ilmoitettiin 9. joulukuuta 2002 saaneen tarvittavan määrän Soneran osakekannasta, ja 1. tammikuuta 2003 TeliaSonera oli fuusioitunut. Sonera Oyj:n osakekannan omistus siirtyi kokonaisuudessaan TeliaSonera AB:lle 21. maaliskuuta 2003, ja samalla Sonera Oyj:n nimi muuttui muotoon TeliaSonera Finland Oyj. Yhdistymisen tuloksena oli Pohjoismaiden ja Baltian suurin tietoliikennealan yhtiö.


title: Telia Finland

text: TeliaSoneran muutettua organisaatiota maayhtiöistä toiminnallisiin yksiköihin 1. tammikuuta 2007 alkaen TeliaSonera Finlandin toiminta operatiivisena yksikkönä päättyi, mutta se oli olemassa juridisena yhtiönä konsernirakenteessa. Operaatiivinen toiminta maayhtiönä aloitettiin uudestaan 1. huhtikuuta 2015, kun organisaatio muutettiin jälleen maayhtiövetoiseksi. 23. maaliskuuta 2017 Suomessa otettiin käyttöön Telia-brändi Sonera-brändin tilalla ja TeliaSonera Finland Oyj:n nimeksi vaihdettiin Telia Finland Oyj. Samalla myös Tele Finland-brändi yhdistettiin Telia-nimen alle.


title: Telia Finland

text: Telia ilmoitti tammikuussa 2019 lopettavansa lankapuhelinliittymien tarjonnan kokonaan vuoden 2019 aikana.


title: Telia Finland

text: TeliaSoneran yritysmyyntidivisioonan johtaja Juho Lipsanen jätti tehtävänsä heinäkuun lopussa 2008, oltuaan kolme vuotta yhtiön palveluksessa. Lipsanen aloitti vuonna 2005 TeliaSonera Finland Oyj:n toimitusjohtajana. Hänet nimitettiin vuoden 2007 alusta Integrated Enterprise Services liiketoiminta-alueen johtajaksi, ja hän toimi samalla Suomen maajohtajana. Esa Rautalinko, joka toimi Mobility Services -liiketoimintayksikön johdossa Suomessa korvasi Juho Lipsasen TeliaSonera Finland Oyj:n toimitusjohtajana. Syksyllä 2009 Esa Rautalinko siirtyi Honkarakenne Oyj:n toimitusjohtajaksi ja TeliaSonera Finland Oyj:n toimitusjohtajaksi nimitettiin Broadband Services Finlandin johtaja Juha-Pekka Weckström. Weckström siirtyi Eurasian liiketoiminnan kehitysjohtajaksi toukokuussa 2012 ja uudeksi maajohtajaksi nimitettiin Nokian johtokunnan jäsen ja strategisia kumppanuus- sekä bisneskehitystoimintoja johtanut Robert Andersson.


title: Telia Finland

text: Turun Kaapelitelevisio oli turkulainen kaapelitelevisioyhtiö, jonka TeliaSonera omisti. Tätä aiemmin yhtiön oli omistanut TS-Yhtymä.


title: Telia Finland

text:
Sonera ilmoitti hankkivansa vuonna 2001 varsinaissuomalaisen Loimaan Seudun Puhelimen osake-enemmistön, joka oli samalla hankkinut määräysvallan Turun Puhelimessa. Puhelinyhtiöt Lännen Puhelin, Salon Seudun Puhelin, Suomen 2G Oy ja DNA valittivat Kilpailuviraston kauppaa puoltavasta päätöksestä Kilpailuneuvostoon, joka kielsi Soneraa hankkimasta määräävää asemaa yhtiössä. Lopulta vuonna 2002 Korkein hallinto-oikeus kumosi Kilpailuneuvoston päätöksen.
Vuonna 2003 Aurian edeltäjästä Loimaan Seudun Puhelin Oy:stä tuli TeliaSonera Finlandin tytäryhtiö ja vuoden 2006 päätteeksi Auria Oy ja Auria Networks Oy sulautettiin emoyhtiöönsä.


title: Telia Finland

text: DI Harri Vatasen keksintöihin perustuva, Sonera SmartTrust, joka keskittyi erityisesti tietoturvapalveluihin. Pian SmartTrustin perustamisen jälkeen Sonera lohkoi kännykkäpalvelut tytäryhtiöihin ja yhtiöitti tietoturvapalveluja tarjoavan SmartTrust- ja kännykkäpalveluita tuottavan Zed-yksikön joulukuussa 1999. SmartTrust ja mm. luottokorttiyhtiö Mastercard International aikovat kehittää yhdessä langattomia maksuratkaisuja matkapuhelimiin, seurauksella, että Soneran pörssikurssi nousi rajusti. Kehittäminen oli kallista ja vuonna 1999 Zediin ja Smarttrustiin investoitiin liki 420 miljoonaa markkaa. Toisaalta Merrill Lynch julkisti alkuvuodesta 2000 optimistisen arvion Sonerasta: investointipankki arvioi, että Soneran tytäryhtiö Zedin ja SmartTrustin sekä osakkuusyhtiö Turkcellin arvo olisi yhteensä 190 miljardia markkaa. Suomen valtio myikin osan Soneraan 12 miljardilla markalla samaan aikaan.


title: Telia Finland

text: SmartTrust laajensi WAP-ratkaisujaan keväällä 2000 samaan aikaan kun Sonera osti ruotsalaisen Across Holding Ab:n koko osakekannan. Ensimmäinen SmartTrustin asiakas oli Leonia-pankki, jonka tarjoamat pankkipalvelut tulivat käyttöön marraskuussa 1999. Tehtiin Across Wireless –yrityskauppa ja SmartTrust työllisti kolmisensataa tuotekehitteijää Kesällä 2000 Sonera osti ruotsalaisen iD2-technologies tietoturvayhtiön, ajatuksena saada tietotaitoa mm. älykorttiteknologiasta. Osakkeenomistajat eivät kuitenkaan luottaneet Soneraan ja yhtiön pörssikurssi kääntyi laskuun. Yhtiön silloinen toimitusjohtaja Kaj-Erik Relander vaihtoi SmartTrustin toimitusjohtajan syksyllä 2000, ja Harri Vatanen siirtyi vastaamaan Soneran "Enabling Technologies" –yksiköstä. SmartTrustin vt. toimitusjohtajaksi nimitettiin yhtiön kakkosmies, ruotsalainen Björn Gustavsson. Yritysjohdon saamat optiot olivat näyttävästi esillä julkisuudessa. Gustavsson teki itsemurhan tammikuussa 2001 ja SmartTrustin johtajaksi nousi toimitusjohtajan sijainen Antti Vasara. Soneran ulkomaan matkaviestintähankkeista aiemmin vastannut johtaja Pirjo Kekäläinen-Torvinen erosi yhtiön palveluksesta keväällä 2001, samoin kuin aiemmin olivat eronneet Mika Uusitalo ja Soneran matkaviestinnästä vastannut johtaja Matti Makkonen.


title: Telia Finland

text:
Alkoi saneeraus. Toimitusjohtajaksi noussut Antti Vasara aloitti rajut säästötoimet, joiden seurauksena satoja SmartTrustin tuotekehittelijöitä jouduttiin irtisanomaan. Samaan aikaan keväällä 2001, kun Soneran ja Vatasen välillä oli vakava patenttikiista, yhteistyö ja luottamus toimitusjohtaja myös Kaj-Erik Relanderin välillä alkoi rakoilla. Soneran johtoryhmään ja SmartTrustin hallitukseen nimettiin Niklas Sonkin, jonka vastuulle annettiin myös turvatekniikkaa kehittävä SmartTrust. Relander erosi yhtiön palveluksesta heinäkuussa 2001 henkilökohtaisiin syihin vedoten, kun samaan aikaan puuhattiin kovaa vauhtia pohjoismaista telefuusiokuviota. Sonera laajensi saneerauksia ja irtisanoi noin tuhat työntekijäänsä. Esille julkisuuteen nousi erityisesti hallituksen puheenjohtaja Tapio Hintikka, kun emoyhtiö Soneralle etsittiin uutta toimitusjohtajaa. SmartTrustille etsittiin kuumeisesti ostajaa . Harri Vatanen oli keskittynyt 2001 SmartTrustista lähdön jälkeen My Origo -käyttöliittymäteknologiaan.
Sonera myi enemmistöosuuden raskaasti tappiollisesta tytäryhtiöstään SmartTrustista kolmelle pääomasijoittajalle loppukesästä 2002. Pääomasijoittajat Carlyle Group, GE Equity ja Eqvitec Partners maksoivat vajaan 60 prosentin osuudestaan 35 miljoonaa euroa. SmartTrustissa työskenteli tuolloin 250 työntekijää, joista nelisenkymmentä Helsingissä.


title: Telia Finland

text: TeliaSonera Finland Oyj perusti Tele Finland Oy:n vastatakseen kysyntään edullisemmista GSM-puheluista. Yhtiö oli Soneran nk. "halpaoperaattori". Soneran edeltäjän perinteikästä nimeä "Tele" kantava operaattori perustettiin 17. toukokuuta 2004. Tele Finland Oy oli aluksi TeliaSonera Finlandin tytäryhtiö, mutta se fuusioitiin emoyhtiöönsä 31. joulukuuta 2005. Tele Finlandilla oli oma asiakaspalvelu, oma hinnoittelu ja omat ehdot verrattuna Soneran liittymänhaltijoihin.


title: Telia Finland

text: Tele Finlandin periaatteina oli asiakkaiden tasavertainen kohtelu, liittymän hyvä kuuluvuus sekä kylkiäisten ja puheaikatarjousten puuttuminen. Näiden avulla Tele Finland kasvatti aiemmin asiakaskuntaansa matkapuhelinoperaattoreista nopeimmin ja vaihtuvuus pois Tele Finlandilta oli aiemmin operaattoreista kaikkein vähäisintä. Tele Finlandin myynti sekä markkinointi lopettiin väliaikaisesti 1. huhtikuuta 2006, mutta niiden internet-myynti aloitettiin toistaiseksi uudelleen keväällä 2007. Ennen väliaikaista myyntitaukoa avattujen "vanhojen" liittymien ehdot olivat yhdenmukaiset uusien liittymien ehtojen kanssa.


title: Telia Finland

text: Vuonna 2017 Sonera ja Tele Finland -operaattorit sulautettiin Teliaksi.


title: Telia Company

text: Telia Company AB (ent. TeliaSonera AB) on monikansallinen teleoperaattori, joka muodostui alun perin ruotsalaisen Telian ja suomalaisen Soneran fuusion tuloksena vuonna 2002. Telia tarjoaa sekä kiinteän verkon että mobiilin tietoliikennepalveluja yritys- ja kuluttaja-asiakkaille. Yhtiön kotipaikka on Tukholma Ruotsin valtion ollessa suurin yksittäinen osakkeenomistaja. Telian osakkeet noteerataan Helsingin ja Tukholman pörsseissä.


title: Telia Company

text: Molemmilla yhtiöillä on historia kansallisina puhelintoimintaa harjoittaneina monopoleina ennen yksityistämistä ja yhdistämistä. Vaikkakin yhtiöt oli nyt yhdistetty, erilliset brändinimet Telia ja Sonera säilyivät vielä 15 vuotta kummankin maan kansallisilla markkinoilla. Virallisesti kansallisten tytäryhtiöiden nimet ovat Telia Finland ja Telia Sverige. Suomessa Telia käyttää Telia-brändiä. Aiemmin käytössä oli myös palvelubrändi Tele Finland vuoteen 2017 saakka.


title: Telia Company

text: Telialla oli vuoden 2013 lopussa palveluksessaan yhteensä noin 26 000 työntekijää. Maantieteellisesti yhtiö on keskittynyt toimimaan pääosin Pohjoismaiden alueella (lukuun ottamatta Islantia) sekä Baltiassa. Viimeaikaisina enemmistöosuushankinnoista mainittakoon Xfera Espanjassa, jonka 3G-operaattoritoiminta käynnistyi vuonna 2006 tuotemerkillä Yoigo. Telia myi omistuksensa Yoigosta 2016 Espanjalaiselle MásMóvil-yhtiölle. Lokakuussa 2017 Telia ilmoitti myyvänsä osuutensa MegaFonista Venäjän kolmanneksi suurimmalle pankille Gazprombankille. Joulukuussa 2018 Telia ilmoitti myyvänsä osuutensa kazakstanilaisesta Kcellistä Kazakhtelecomille. Heinäkuussa 2018 julkaistiin tieto, että Telia ostaa mediayhtiö Bonnierilta Bonnier Broadcastingin, joka omistaa MTV Oy:n, Mediahubin, C Moren ja ruotsalaisen TV4 AB:n. Kauppa vaatii toteutuakseen kilpailuviranomaisten hyväksynnän.


title: Telia Company

text: Telia erotti toimitusjohtajansa Anders Igelin luottamuspulan vuoksi kesäkuussa 2007. Hän jätti yhtiön heinäkuun lopussa 2007, jolloin yhtiön johtoon nostettiin väliaikaisesti varatoimitusjohtaja Kim Ignatius. Uudeksi toimitusjohtajaksi valittiin ruotsalainen Lars Nyberg, joka aloitti tehtävässään 3. syyskuuta 2007. Vuoden 2013 syyskuusta lähtien konsernin toimitusjohtaja on Johan Dennelind, joka kuitenkin oli yhtiön käytössä jo heinäkuun 2013 alusta lukien. Konsernin hallituksen puheenjohtaja on Marie Ehrling.


title: Telia Company

text: Ruotsin telelaitos "Televerket" yksityistettiin 1990-luvun alussa. Uusi yhtiö nimettiin Teliaksi. Muinaisruotsiksi "telia" tarkoittaa kertomista.


title: Telia Company

text: Ruotsin valtio on Telian suurin omistaja 37,3 % osuudellaan. Yhtiöllä oli vuoden 2012 joulukuussa 553 631 rekisteröityä omistajaa. Marraskuussa 2014 Suomen valtion sijoitusyhtiö Solidium myi 100 miljoonaa TeliaSoneran osaketta kansainvälisille ja pohjoismaisille instituutiosijoittajille. Myynnin jälkeen Solidiumin omistus TeliaSonerassa laski 10,1 prosentista 7,8 prosenttiin. Helmikuussa 2015 Solidiumin omistus laski edelleen ollen 3,2 prosenttia. Helmikuussa 2018 Solidium luopui omistuksestaan Teliassa.


title: Telia Company

text: Yhtiö omistaa Telian lisäksi mm. Netcom, Chess ja NextGenTel-operaattorit Norjassa, Telia Stofa, Telia Mobile, Telia Networks ja Debitel-operaattorit Tanskassa sekä Omnitel-mobiilioperaattorin Liettuassa. Yhtiöllä on enemmistöosuudet EMT- ja Elion-operaattoreista Virossa, Teo LT-operaattorista Liettuassa, sekä enemmistöosuudet operaattoreista Moldovassa, Georgiassa, Kazakstanissa sekä Azerbaidžanissa Fintur-yhtiön kautta. Heinäkuussa 2007 TeliaSonera osti Coscom-yhtiön, jonka puitteissa TeliaSonera laajentui käsittämään myös Uzbekistanin ja Tadžikistanin. Samalla TeliaSonera osti 12,25 % osuuden Roshan-yhtiöstä, joka on Afganistanin suurin teleoperaattori.


title: Telia Company

text: Yhtiön vähemmistöosuuksiin luetaan Turkcell Turkissa (38 %:n omistus vuonna 2016), MegaFon Venäjällä, ja Lattelekom Latviassa, joissa yritys on esittänyt kiinnostuksensa omistuksen kasvattamisesta.


title: Telia Company

text:
Heinäkuussa 2018 Telia osti Bonnerilta Bonnier Broadcasting -yksikön, jolle kuuluvat ruotsalainen TV4, C More ja suomalainen MTV3-kanava. Kauppahinta oli 9,2 miljardia kruunua (888 miljoonaa euroa) käteisellä.
Kauppa edellyttää kilpailuviranomaisten hyväksyntää, jonka oletetaan toteutuvan vuoden 2019 toisella puoliskolla.
Kaupan jälkeen Ruotsin valtio tulee hallitsemaan yleisradioyhtiö SVT:n lisäksi maan suurinta yksityistä kanavaa. Maan poliitikot pitivät median keskittymistä valtion käsiin ongelmallisena.


title: Telia Company

text: Päästäkseen operaattoriksi Uzbekistanin markkinoille TeliaSonera maksoi 800 miljoonaa dollaria lahjuksia vuosina 2004−2012 Uzbekistanin presidentin tyttären, Gulnora Karimovan, omistamalle peiteyhtiölle. Vuodesta 2009 noin kolmannes TeliaSoneran käyttökatteesta tuli Euraasian toiminnoista ja yhtiö maksoi omistajilleen suuria osinkoja. Suomen valtio hyötyi osingoista miljardin verran omistamansa Solidium-yhtiön kautta. Yhdysvaltain ja Hollannin viranomaiset alkoivat tutkia asiaa vuonna 2014. Vuoden 2015 lopussa TeliaSonera päätti, että se vetäytyy Euraasiasta, jossa se on toiminut kuudessa valtiossa, ja myy omistuksensa vastuullisesti. Syyskuussa 2016 viranomaiset määräsivät Telialle noin 1,4 miljardin dollarin (1,25 miljardin euron) sakot lahjuksien antamisesta.


title: Telia Company

text: TeliaSoneran 38-prosenttisesti omistama turkkilainen Turkcell tekee läheistä yhteistyötä Turkin hallituksen kanssa, vaikka Erdoğanin hallitus loukkaa ihmisoikeuksia, kuten rajoittaa sananvapautta. Vuonna 2012 Turkcell yhdistettiin hallitusta arvostelevien tahojen laajaan salakuunteluun. Maaliskuussa 2016 Turkcell vaati istanbulilaista tuomioistuinta määräämään Twitteriä poistamaan tuhansia ongelmallisina pitämiään twiittejä. Tuomioistuin määräsi viestit poistettavaksi, mutta Twitter ei vastannut vaatimukseen. Turkin hallituksen suorittaman puhdistuksen aikana Turkcell on mainostanut Turkin demokratian voimistuvan. Soneran suomalaiset tai Telian ruotsalaiset edustajat kieltäytyivät kommentoimasta Turkcelliin liittyviä kysymyksiä, vaan ohjasivat ne yhtiölle itselleen.Telia Finance AB tarjoaa rahoitusratkaisuja Telia Companylle ja sen asiakkaille. Sen historia alkaa vuodesta 1982, jolloin Ruotsin silloinen valtionyhtiö Televerket sai valtiopäiviltä luvan erillisen rahoitusyhtiön muodostamiseen ja perusti Telefinansin yhteistyössä Merkantil Leasingin kanssa, joka kuitenkin pian vetäytyi toiminnasta. Televerket muuttui Teliaksi vuonna 1993, ja seuraavana vuonna Telefinans sai luvan rahoittaa muutakin kuin Telian tuottamia ratkaisuja. Vuonna 1996 Telefinansista tuli Telian tytäryhtiö nimeltä Telia Finans.


title: Telia Company

text: Vuonna 2003 yhtiö jaettiin Telia Creditiksi ja Telia Finansiksi, joka myytiin rahoitusyhtiö De Lage Landenille. Telia Credit muuttui vuonna 2005 TeliaSonera Finans AB:ksi. Nykyiseltä nimeltään yhtiö on Telia Finance AB. Se on noin sadan työntekijän itsenäinen yritys, joka tarjoaa Telia Companylle rahoitusratkaisuja maailmanlaajuisesti. Toimitusjohtaja on Kenneth Boström. Vuonna 2007 perustetun Suomen sivuliikkeen nimi on Telia Finance Finland ja sen päätoimiala on tietokoneiden, niiden oheislaitteiden ja ohjelmistojen vähittäiskauppa. Yritys toimii Finanssivalvonnan alaisena.


title: Svenska handelshögskolan

text: Hanken Svenska handelshögskolan (engl. "Hanken School of Economics)" on ruotsinkielinen, akkreditoitu kauppakorkeakoulu Helsingissä ja Vaasassa. Hanken perustettiin vuonna 1909, ja se on vanhin kauppakorkeakoulu Suomessa ja Pohjois-Euroopan vanhimpia. Hanken on Suomen ainoa kauppakorkeakoulu, joka ei kuulu muiden korkeakoulujen kanssa yhteiseen kokonaisuuteen.


title: Svenska handelshögskolan

text: Hanken tarjoaa kandidaatti- ja maisterintutkintoja ruotsiksi ja maisterin- ja tohtorinopintoja englanniksi. Myös Hankenin MBA-ohjelmat ovat englanninkielisiä. Financial Times on sijoittanut Hankenin Masters in Management -ohjelman sijalle 67 vuonna 2015 ja sijalle 69 vuonna 2016. Hanken on myös valittu globaalissa U-Multirank-yliopistosijoituksessa tutkimus- ja julkaisuyhteistyön alalla maailman viidenneksi parhaaksi yliopistoksi.


title: Svenska handelshögskolan

text: Hanken on yksi 76 kauppakorkeakoulusta, joilla on niin sanottu triple-akkreditointi, eli korkeakoululle on myönnetty laatuleimat AACSB, AMBA ja EQUIS. Hankenilla on kaksi toimipistettä, joista toinen on Helsingissä ja toinen Vaasassa.


title: Svenska handelshögskolan

text: Hankenilla on yli 13 700 alumnia 70 maassa.


title: Svenska handelshögskolan

text: Hanken on perustettu vuonna 1909 nimellä "Högre Svenska Handelsläroverket". Hanken on Tukholman kauppakorkeakoulun jälkeen Pohjois-Euroopan toiseksi vanhin kauppakorkeakoulu; aiempi avattiin vain kuukausi Hankenin jälkeen.


title: Svenska handelshögskolan

text: Vuonna 1927 yliopisto sai nykyisen nimensä Svenska handelshögskolan. Vuotta myöhemmin koulu esitteli kauppatieteiden kandidaattiohjelman, kun taas ensimmäinen professuuri otettiin käyttöön vuonna 1934. Ensimmäinen väitöskirja väiteltiin vuonna 1944.


title: Svenska handelshögskolan

text: Hankenin toinen toimipiste Vaasassa perustettiin vuonna 1980 kehittämään kauppatieteiden koulutusta alueella, jossa suuri osa väestöstä on ruotsinkielistä. Yliopisto on siis edustettuna molemmilla alueilla manner-Suomessa missä on suuri prosenttiosuus suomenruotsalaisia.


title: Svenska handelshögskolan

text: Hanken oli ensimmäinen kauppakorkeakoulu Suomessa, joka otti käyttöön pakollisen ulkomaan työharjoittelu- tai opiskelujakson kandidaatintutkinnon opiskelijoille.


title: Svenska handelshögskolan

text: Hankenin toimintaa ohjaa yliopistokollegio, hallitus, rehtori ja akateemisten asioiden neuvosto. Korkein päättävä toimielin on yliopistokollegio. Pankinjohtaja Björn Wahlroos on Hankenin hallituksen puheenjohtaja.


title: Svenska handelshögskolan

text: Hankenin rehtori vuodesta 2015 on professori Karen Spens. Rehtorin toimikausi on viisi vuotta. Rehtorilla on yliopistolain mukaan yleinen päätösvalta, toisin sanoen hän johtaa yliopistoa, vastaa hallituksen päätösten valmistelusta ja toteuttamisesta sekä päättää kaikista kysymyksistä, jotka eivät kuulu muiden toimielimien päätösvallan piiriin.


title: Svenska handelshögskolan

text: Opiskelijoita edustaa jokaisessa päättävässä toimielimessä aina ainakin yksi opiskelija.


title: Svenska handelshögskolan

text: Hankenilla tutkitaan ja opetetaan kuudella eri laitoksella. Näitä johtaa laitoksen johtaja ja laitosneuvosto.


title: Svenska handelshögskolan

text: Hanken tarjoaa koulutusta maisteritasolla sekä ruotsiksi että englanniksi, sen sijaan kandidaattiohjelmat ovat ruotsinkielisiä. Hankenilla on myös englanninkieliset tohtori- ja MBA-ohjelmat.


title: Svenska handelshögskolan

text: Kandidaatin tutkinto-ohjelma Hankenilla kestää kolme vuotta ja sisältää 3-6 kuukauden ulkomailla oleskelun. Kandidaattitason opiskelija saa myös suoraan oikeuden maisteritason tutkinnon suorittamiseen, mikä kestää kaksi vuotta. Helsingissä opiskelevat voivat valita pääaineensa seuraavista aineista:


title: Svenska handelshögskolan

text:
Opiskelijat Vaasassa voivat valita pääaineensa seuraavista aineista:
Hankenin maisteriohjelmat ovat kaksivuotisia englannin- tai ruotsinkielisä ohjelmia. Ruotsinkielisissä ohjelmissa voi edellä mainittujen lisäksi valita pääaineeksi logistiikan ja sosiaalisen vastuun. Opinnot ovat enimmäkseen syventäviä opintoja, mikä vaatii sen, että hakija on suorittanut vähintään 60 opintopistettä taloutta aiemmassa tutkinnossaan.


title: Svenska handelshögskolan

text: Hankenilla on kuusi englanninkielistä maisteriohjelmaa: Master’s Degree Programme in Business and Management, Corporate Governance, Economics, Finance and Accounting, General Management ja Intellectual Property Law. Joissakin ohjelmissa opiskelijat voivat valita pääaineen, kuten Business and Management -ohjelmassa, jossa opiskelijat voivat valita joko International Strategy and Sustainabilityn, Marketingin tai Humanitarian Logisticsin.


title: Svenska handelshögskolan

text: Hankenin tohtoriohjelmat vastaavat neljän vuoden täyspäiväisiä opintoja, joista noin vuosi täytetään pääasiassa harjoitustöillä. Kurssit koostuvat 44 opintopisteestä pääaineessa ja 16 opintopisteestä yleisessä metodologiassa, tieteenfilosofiassa tai vastaavassa. Loput tutkimukset koostuvat tutkielmasta.


title: Svenska handelshögskolan

text: Hanken Executive MBA on akkreditoitu (AMBA, EQUIS, AACSB), englanninkielinen, kaksivuotinen, osa-aikainen johtotason koulutusohjelma. Ohjelma keskittyy osallistujien strategisen ajattelukyvyn kehittämiseen ja antaa kokonaisvaltaisen kuvan yritystoiminnasta. Pääteemana on strateginen johtaminen kolmella valinnaisella erikoistumisalueella: palvelu- ja suhdemarkkinointi, rahoitus ja kansainvälinen johtaminen. Hanken tarjoaa räätälöityjä valmennusohjelmia yrityksille, yhdessä Tukholman Kauppakorkeakoulun kanssa omistamansa yrityksen kautta, Hanken & SSE Executive Education.


title: Svenska handelshögskolan

text: Kandidaatintutkintoon kuuluu kaikilla Hankenin opiskelijoilla opiskelijavaihto tai työharjoittelu ulkomailla. Opiskelijat voivat valita yli 120 yliopistosta. Vuosittain lähtee ulkomaille lukukaudeksi tai koko lukuvuodeksi noin 250 opiskelijaa. Hanken ottaa vuosittain vastaan noin 150 vaihto-opiskelijaa.


title: Svenska handelshögskolan

text: Tutkijat tekevät Hankenilla perustutkimusta, soveltavaa tutkimusta ja tilaustutkimuksia. Hankenin tutkijat osallistuvat usein monitieteellisiin projektiryhmiin kansallisten ja kansainvälisten tutkijoiden kanssa sekä tiiviissä yhteistyössä elinkeinoelämän kanssa. Suomen Akatemian raportin mukaan Hankenin tutkimuksen indeksiarvo on 1,4 maailman keskiarvoon 1 verrattuna. U-Multirankissa Hanken sijoittuu viidenneksi parhaaksi tutkimuksessa ja julkaisuyhteistyössä. Hanken sijoittuu erityisen hyvin lainausfrekvenssissä, top-lainatuissa julkaisuissa ja kansainvälisissä yhteisjulkaisuissa.


title: Svenska handelshögskolan

text: Hankenilla on neljä vahvuusaluetta tutkimuksessa:


title: Svenska handelshögskolan

text: Hankenin tutkimus- ja osaamiskeskukset koordinoivat opetusta, edistävät tutkimusta ja tarjoavat kattavia tieto- ja koulutuspalveluita. Keskukset kuuluvat Hankenin laitoksiin ja toimivat tiiviissä yhteistyössä elinkeinoelämän kanssa.


title: Svenska handelshögskolan

text: Hankenin Masters in Management -ohjelma sijoittui Financial Timesin sijoituksessa vuonna 2015 sijalle 67. ja vuonna 2016 sijalle 69. U-Multirank on sijoittanut Hankenin tutkimus- ja julkaisuyhteistyössä viidenneksi. Hanken sijoittuu erityisen hyvin lainausfrekvenssissä, top-lainatuissa julkaisuissa sekä kansainvälisissä yhteisjulkaisuissa.


title: Svenska handelshögskolan

text: Lisäksi Hanken on Principles of Responsible Management Education (PRME) Champion eli korkeakoulu, joka on sitoutunut PRME:n tehtävään, joka on muun muassa sitoutunut kehittämään maailmanlaajuisesti vastuullista johtajuutta johtamisen koulutuksessa ja tutkimuksessa. Hanken on yksi 29:stä PRME Champion korkeakoulusta.


title: Svenska handelshögskolan

text: Hankenista tuli EQUIS-akkreditoitu koulu vuonna 2000. Akkreditointi uusittiin vuonna 2005. Hanken Executive MBA on AMBA-akkreditoitu vuodesta 2008. AMBA akkreditointi muodostaa nykyään maailmanlaajuisen standardin MBA-ohjelmille.


title: Svenska handelshögskolan

text: Hanken sai AACSB akkreditoinnin marraskuussa 2015. Siten Hanken on saanut Triple Crown -tunnuksen.


title: Svenska handelshögskolan

text: Hankenin ylioppilaskunta perustettiin vuonna 1909 nimellä "Kamratföreningen Niord". Vuosien aikana ylioppilaskunnalla on ollut lukuisia nimiä ja rakenteita. Nykyisen asemansa Hankenin ylioppilaskunta sai Suomen korkeakoulujen uudistuksen yhteydessä 1979. Hankenin ylioppilaskunta on nykyisin yli 2000 jäsenensä palvelu- ja etujärjestö. Kaikki Hankenin opiskelijat ovat ylioppilaskunnan jäseniä.


title: Svenska handelshögskolan

text: Hankenilla on noin 13 700 alumnia yli 70 maassa.


title: Sormiaakkoset

text: Sormiaakkoset ovat erilaisia käsimuotoja, joilla viittomakielissä ilmaistaan puhuttujen kielten äänteitä tai kirjoitettujen kielten kirjaimia. Sormiaakkosilla sormitetaan eli tuotetaan usein sellaisia sanoja, joita on suoraan lainattu puhutuista kielistä viittomakieleen. Sormiaakkosilla sormitetaan varsinkin erisnimiä silloin, kun henkilöllä tai paikalla ei vielä ole omaa viittomaa tai viittomanimeä. Toisaalta sormiaakkosia käytetään myös useiden nominaalisten viittomien osana, ja kokonaisella viittomalla puolestaan viitataan johonkin käsitteeseen, ei pelkkään kirjaimeen tai kirjainjonoon.


title: Sormiaakkoset

text: Sormiaakkoset vaihtelevat viittomakielestä toiseen. Suomalaisen viittomakielen sormiaakkoset ovat yksikätisiä, mutta esimerkiksi brittiläisen viittomakielen (BSL) sormiaakkoset ovat kaksikätisiä.


title: Sormiaakkoset

text: Kansainväliset sormiaakkoset on laadittu 1900-luvun puolivälin jälkeen suositukseksi sormiaakkosten kansainvälistämisestä. Kansainväliset sormiaakkoset ovat lähes samat kuin amerikkalaisen viittomakielen sormiaakkoset. Suomalaisessa viittomakielessä ryhdyttiin käyttämään kansainvälisiä sormiaakkosia (ns. uusia sormiaakkosia) 1970-luvulla. Vanhemmat kuurot saattavat kuitenkin edelleen käyttää vanhoja, ruotsalaisesta viittomakielestä peräisin olevia sormiaakkosia tai uusia ja vanhoja sormiaakkosia sekaisin.


title: Sormiaakkoset

text: Sormiaakkoset voidaan tuottaa joko kehon edessä eli ns. vapaaseen tilaan tai kuurosokean henkilön kanssa kommunikoidessa hänen kämmenpohjaansa. Tällöin kuurosokea vastaanottaja käyttää omaan vastaanottoonsa ns. taktiilia kanavaa eli tuntoaistin ja liikeaistimusten antamaa viestinnällistä tietoa.


title: Suomen lentoasemat ja -paikat

text: Suomessa on 26 lentoasemaa, jotka luetellaan alla olevassa luettelossa.


title: Suomen lentoasemat ja -paikat

text: Suomen lentoasemista suurinta osaa (24 kappaletta) ylläpitää Finavia. Mikkelin lentoasemaa ylläpitää Mikkelin kaupunki, Seinäjoen lentoasemaa Seinäjoen lentoasema Oy ja Lappeenrannan lentoasemaa Lappeenrannan kaupunki.


title: Suomen lentoasemat ja -paikat

text: Finavian lentoasemista maakunta-asemien ylläpito ja lennonvarmistuspalvelut ovat tulleet rahoitetuiksi Helsinki-Vantaan lentoaseman tuotoilla. Tämä on merkinnyt, että Helsinki-Vantaan lentoaseman ja Finavian maakuntakenttien välillä vallitsee ristisubventio.